SK Úradný vestník Európskej únie L 171/1

Právny účinok podľa medzinárodného práva verejného majú iba pôvodné texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 49 – Jednotné ustanovenia týkajúce sa opatrení, ktoré treba prijať proti emisiám plynných a tuhých znečisťujúcich látok zo vznetových motorov a zo zážihových motorov určených na používanie vo vozidlách

Zahŕňajúci všetky platné znenia až po:

Sériu zmien 06 – dátum nadobudnutia platnosti: 27. januára 2013

Doplnok 1 k sérii zmien 06 – dátum nadobudnutia platnosti: 15. júla 2013

Korigendum k doplnku 1 k sérii zmien 06 – dátum nadobudnutia platnosti: 15. júla 2013

OBSAH

1. Rozsah platnosti

2. Definície

3. Žiadosť o typové schválenie

4. Schválenie

5. Požiadavky a skúšky

6. Montáž na vozidle

7. Rad motorov

8. Zhoda výroby

9. Zhoda vozidiel/motorov v prevádzke

10. Sankcie v prípade nezhody výroby

11. Zmena a rozšírenie typového schválenia

12. Definitívne zastavenie výroby

13. Prechodné ustanovenia

14. Názvy a adresy technických skúšobní zodpovedných za vykonávanie skúšok typového schvaľovania a názvy a adresy orgánov typového schvaľovania

DODATKY

1 Postup overovania zhody výroby, ak je štandardná odchýlka vyhovujúca

2 Postup overovania zhody výroby, ak je štandardná odchýlka nevyhovujúca alebo nie je k dispozícii

3 Postup overovania zhody výroby na žiadosť výrobcu

4 Zhrnutie postupu schvaľovania pre motory poháňané zemným plynom, motory poháňané LPG a dvojpalivové motory poháňané zemným plynom/biometánom alebo LPG

PRÍLOHY

1 Vzory informačného dokumentu

2A Oznámenie týkajúce sa typového schválenia motora alebo radu motorov ako samostatnej technickej jednotky s ohľadom na emisie znečisťujúcich látok v súlade s predpisom č. 49, séria zmien 06

2B Oznámenie týkajúce sa typového schválenia vozidla so schváleným motorom s ohľadom na emisie znečisťujúcich látok v súlade s predpisom č. 49, séria zmien 06

2C Oznámenie týkajúce sa typového schválenia vozidla s ohľadom na emisie znečisťujúcich látok v súlade s predpisom č. 49, séria zmien 06

3 Usporiadanie schvaľovacích značiek

4 Postup skúšky

5 Špecifikácie referenčných palív

6 Údaje o emisiách požadované pri typovom schválení na účely spôsobilosti premávky na cestách – meranie emisií oxidu uhoľnatého pri voľnobežných otáčkach

7 Overovanie životnosti motorových systémov

8 Zhoda prevádzkovaných motorov/vozidiel

9A Palubné diagnostické (OBD) systémy

9B Technické požiadavky na palubné diagnostické (OBD) systémy

9C Technické požiadavky na posúdenie účinnosti palubných diagnostických (OBD) systémov v prevádzke

10 Požiadavky na obmedzenie mimo cyklových emisií (OCE) a emisií z vozidiel v prevádzke

11 Požiadavky na zabezpečenie správneho uplatňovania opatrení na reguláciu NO x

12 Emisie CO 2 a spotreba paliva

13 Typové schválenie náhradných zariadení na reguláciu znečisťovania ako samostatných technických jednotiek

14 Prístup k informáciám OBD z vozidla

15 Technické požiadavky na dvojpalivové motory spaľujúce naftu a plyn a vozidlá poháňané týmito motormi

1. ROZSAH PLATNOSTI

1.1. Tento predpis sa uplatňuje na motorové vozidlá kategórií M1, M2, N1 a N2 s referenčnou hmotnosťou nad 2 610 kg a na všetky motorové vozidlá kategórií M3 a N3 (1).

Na žiadosť výrobcu sa typové schválenie dokončeného vozidla vydané podľa tohto predpisu rozšíri na jeho nedokončené vozidlo s referenčnou hmotnosťou do 2 610 kg. Typové schválenia sa rozšíria, ak môže výrobca preukázať, že všetky plánované verzie karosérie, ktoré sa majú namontovať na nedokončené vozidlo, zvýšia referenčnú hmotnosť vozidla na viac než 2 610 kg.

Na žiadosť výrobcu sa typové schválenie vozidla vydané podľa tohto predpisu rozšíri na varianty a verzie vozidla s referenčnou hmotnosťou nad 2 380 kg za predpokladu, že takisto spĺňa požiadavky v súvislosti s meraním emisií skleníkových plynov a spotreby paliva v súlade s časťou 4.2. tohto predpisu.

1.2. Typové schválenie s rovnocenným účinkom

Podľa tohto predpisu sa nemusia typovo schváliť: motory montované do vozidiel s referenčnou hmotnosťou do 2 840 kg, ktorým bolo udelené schválenie podľa predpisu č. 83 vo forme rozšírenia.

2. DEFINÍCIE

Na účely tohto predpisu sa uplatňujú tieto definície:

2.1. „cyklus starnutia“ je prevádzka stroja alebo motora (rýchlosť, zaťaženie, výkon), ktorá sa má vykonať počas akumulácie prevádzky;

2.2. „schválenie motora (radu motorov)“ je schválenie typu motora (radu motorov) vzhľadom na úroveň emisií plynných a tuhých znečisťujúcich látok a dymu, ako aj vzhľadom na palubný diagnostický systém (OBD);

2.3. „schválenie vozidla“ je schválenie typu vozidla vzhľadom na úroveň emisií plynných a tuhých znečisťujúcich látok a dymu z motora, ako aj vzhľadom na palubný diagnostický systém (OBD) a montáž motora na vozidlo;

2.4. „pomocná emisná stratégia“ (ďalej len „AES“ – Auxiliary Emission Strategy) je emisná stratégia, ktorá sa uvádza do činnosti a nahrádza alebo mení základnú emisnú stratégiu na osobitný účel a reaguje na osobitný súbor podmienok okolia a/alebo prevádzkových podmienok a zostáva v prevádzke len počas existencie daných podmienok;

2.5. „základná emisná stratégia“ (ďalej len „BES“ – Base Emission Strategy) je emisná stratégia, ktorá je aktívna v celom prevádzkovom rozsahu otáčok a zaťaženia motora, pokiaľ nie je aktivovaná AES;

2.6. „nepretržitá regenerácia“ je proces regenerácie systému dodatočnej úpravy výfukových plynov, ku ktorému dochádza buď nepretržite alebo minimálne raz v priebehu celosvetovej harmonizovanej skúšky s nestálym jazdným cyklom (ďalej len „WHTC“ – World Harmonised Transient Driving Cycle) so štartom za tepla;

2.7. „kľuková skriňa“ je vnútorný alebo vonkajší priestor motora, ktorý je spojený s olejovou nádržou vnútorným alebo vonkajším potrubím, cez ktoré môžu unikať plyny a výpary;

2.8. „kritické komponenty súvisiace s emisiami“ sú tieto komponenty určené predovšetkým na reguláciu emisií: akýkoľvek systém dodatočnej úpravy výfukových plynov, ECU a súvisiace snímače a ovládacie členy, ako aj systém recirkulácie výfukových plynov (EGR) vrátane všetkých príslušných filtrov, chladičov, regulačných ventilov a potrubí;

2.9. „kritická údržba súvisiaca s emisiami“ je údržba, ktorá sa má vykonať na najdôležitejších komponentoch súvisiacich s emisiami;

2.10. „stratégia vypínania“ je emisná stratégia, ktorá nespĺňa výkonnostné požiadavky na základnú a/alebo pomocnú emisnú stratégiu, ktoré sú špecifikované v tejto prílohe;

2.11. „systém na zníženie emisií NOx “ je systém dodatočnej úpravy výfukových plynov určený na zníženie emisií oxidov dusíka (NOx) (napr. pasívne a aktívne katalyzátory nízkopercentných NOx, adsorbéry NOx a selektívne systémy katalytickej redukcie (Selective Catalytic Reduction – SCR);

2.12. „diagnostický chybový kód (DTC)“ je numerický alebo alfanumerický identifikátor, ktorý identifikuje alebo označuje funkčnú poruchu;

2.13. „dieselový režim“ je normálny prevádzkový režim dvojpalivového motora, počas ktorého motor za žiadnych prevádzkových podmienok nevyužíva plynné palivo;

2.14. „jazdný cyklus“ je sekvencia pozostávajúca z naštartovania motora, doby prevádzky (vozidla), vypnutia motora a časového úseku trvajúceho až do ďalšieho naštartovania motora;

2.15. „dvojpalivový motor“ je motorový systém navrhnutý na prevádzku s využitím dieselového a plynného paliva súčasne, pričom obidve palivá sa merajú osobitne a spotrebované množstvo jedného z palív vo vzťahu k druhému sa môže odlišovať v závislosti od prevádzky;

2.16. „dvojpalivový režim“ znamená normálny prevádzkový režim dvojpalivového motora, pri ktorom motor súčasne spaľuje dieselové aj plynné palivo pri určitých prevádzkových podmienkach motora;

2.17. „dvojpalivové vozidlo“ je vozidlo, ktoré je poháňané dvojpalivovým motorom, ktorý čerpá palivo z oddelených palivových nádrží;

2.18. „konštrukčný prvok“ vo vzťahu k vozidlu alebo motoru znamená: a) akýkoľvek prvok systému motora; b) akýkoľvek regulačný systém vrátane: počítačového softvéru; elektronických riadiacich systémov; a počítačovej logiky; c) kalibráciu akéhokoľvek riadiaceho systému; alebo d) výsledky akejkoľvek interakcie systémov;

2.19. „systém monitorovania regulácie emisií“ je systém, ktorý zabezpečuje správne vykonávanie opatrení na reguláciu NOx a je uskutočňovaný v systéme motora v súlade s požiadavkami časti 5.5; „systém regulovania emisií“ sú konštrukčné prvky a emisné stratégie vyvinuté alebo kalibrované s cieľom regulovať emisie;

2.20. „údržba súvisiaca s emisiami“ je údržba, ktorá významne ovplyvňuje emisie alebo ktorá môže ovplyvniť zhoršenie emisných vlastností vozidla alebo motora počas ich bežného používania v prevádzke;

2.21. „emisná stratégia“ je konštrukčný prvok alebo súbor konštrukčných prvkov, ktorý je začlenený do celkovej konštrukcie systému motora alebo vozidla a používa na reguláciu emisií;

2.22. „rad systémov dodatočnej úpravy výfukových plynov motora“ je skupina motorov podľa výrobcov, ktoré spĺňajú vymedzenie pojmu rad motorov, ktoré sú ďalej zoskupené do radu motorov využívajúcich podobný systém dodatočnej úpravy výfukových plynov;

2.23. „rad motorov“ je výrobcom stanovená skupina motorov, ktoré majú vďaka svojej konštrukcii vymedzenej v časti 7 tohto predpisu podobné emisné charakteristiky výfukových plynov;

2.24. „systém motora“ je motor, systém regulácie emisií a komunikačné rozhranie (technické vybavenie a hlásenia) medzi elektronickou(-ými) riadiacou(-imi) jednotkou(-ami) motora (ECU) a ktoroukoľvek inou hnacou jednotkou alebo riadiacou jednotkou vozidla;

2.25. „naštartovanie motora“ pozostáva zo spustenia zapaľovania, roztočenia a spustenia spaľovania a je ukončené, keď otáčky dosiahnu 150 min-1 pod úrovňou normálnych voľnobežných otáčok zahriateho motora;

2.26. „typ motora“ je kategória motorov, ktoré sa nelíšia v základných vlastnostiach motora od vlastností motorov uvedených v prílohe 1;

2.27. „systém dodatočnej úpravy výfukových plynov“ je katalyzátor (oxidačný, trojcestný alebo iný), filter tuhých častíc, systém na zníženie emisií NOx, kombinovaný filter tuhých častíc na zníženie emisií NOx alebo akékoľvek iné zariadenie na zníženie emisií, ktoré je inštalované za motorom;

2.28. „plynné znečisťujúce látky“ sú emisie výfukových plynov pozostávajúce z oxidu uhoľnatého, oxidov dusíka vyjadrených ako ekvivalent oxidu dusičitého NO2 a uhľovodíkov (t. j. celkových uhľovodíkov, nemetánových uhľovodíkov a metánu);

2.29. „všeobecný menovateľ“ je číselný údaj, ktorý vyjadruje, koľkokrát bolo vozidlo v prevádzke so zreteľom na všeobecné podmienky;

2.30. „skupina monitorovacích zariadení“ je, na účely posúdenia výkonnosti radu motorov OBD v prevádzke, súbor monitorovacích zariadení OBD používaných na určenie správnej činnosti systému regulovania emisií;

2.31. „počítadlo cyklov zapaľovania“ udáva počet cyklov zapaľovania motora, ktoré nastali vo vozidle;

2.32. „pomer prevádzkovej výkonnosti“ (IUPR) je pomer počtu prípadov, keď existovali podmienky, za ktorých monitorovacie zariadenie alebo skupina monitorovacích zariadení mali zistiť funkčnú poruchu, k počtu jazdných cyklov významných pre fungovanie daného monitorovacieho zariadenia alebo skupinu monitorovacích zariadení;

2.33. „dolné otáčky (nlo )“ sú najnižšie otáčky motora, pri ktorých motor dosahuje 50 % deklarovaného maximálneho výkonu;

2.34. „funkčná porucha“ je porucha alebo poškodenie systému motora vrátane systému OBD, pri ktorej by sa mohlo odôvodnene očakávať, že povedie k zvýšeniu množstva ľubovoľných regulovaných znečisťujúcich látok emitovaných systémom motora alebo k zníženiu účinnosti systému OBD;

2.35. „indikátor funkčnej poruchy“ (ďalej len „MI“ – malfunction indicator) je indikátor, ktorý je súčasťou systému varovania a ktorý zreteľne upozorní vodiča vozidla v prípade funkčnej poruchy;

2.36. „výrobca“ je osoba alebo subjekt, ktorý orgánu typového schvaľovania zodpovedá za všetky aspekty postupu typového schvaľovania alebo povolenia a za zabezpečenie zhody výroby. Nie je dôležité, aby osoba alebo orgán boli priamo zapojené do všetkých stupňov výroby vozidla, systému, komponentu alebo samostatnej technickej jednotky, na ktoré sa vzťahuje postup schvaľovania;

2.37. „maximálny čistý výkon“ je maximálna hodnota čistého výkonu meraná pri plnom zaťažení motora;

2.38. „čistý výkon“ je výkon dosiahnutý na skúšobnom zariadení na konci kľukovej skrine alebo jeho ekvivalent pri zodpovedajúcich rýchlostiach vozidla alebo otáčkach motora s príslušenstvom podľa predpisu OSN č. 85, ktorý sa stanovuje pri referenčných atmosférických podmienkach;

2.39. „údržba nesúvisiaca s emisiami“ je údržba, ktorá významne neovplyvňuje emisie a ktorá nemá dlhodobý vplyv na zhoršenie úrovne emisií vozidla alebo motora počas ich používania v prevádzke, potom ako je údržba vykonaná;

2.40. „palubný diagnostický systém (systém OBD)“ je systém na palube vozidla alebo na motore, ktorý je schopný: a) zistiť funkčné poruchy majúce vplyv na emisné vlastnosti systému motora; b) indikovať ich výskyt prostredníctvom varovného systému; a c) označiť pravdepodobnú oblasť funkčnej poruchy pomocou informácií uložených v pamäti počítača a oznámiť túto informáciu mimo vozidlo;

2.41. „rad motorov vybavených OBD“ je skupina systémov motorov podľa výrobcov, ktoré majú spoločné metódy monitorovania a diagnostikovania funkčných porúch súvisiacich s emisiami;

2.42. „prevádzková postupnosť“ je postupnosť pozostávajúca z naštartovania motora, prevádzkovej doby (motora), vypnutia motora a času až do ďalšieho naštartovania, keď osobitné monitorovacie zariadenie OBD spustí kompletné monitorovanie a zistila by sa funkčná porucha, ak sa vyskytuje;

2.43. „pôvodné zariadenie na reguláciu znečisťovania“ je zariadenie na reguláciu znečisťovania alebo sústava takýchto zariadení, na ktoré sa vzťahuje udelené typové schválenie pre dané vozidlo;

2.44. „základný motor“ rozumie motor vybraný z radu motorov takým spôsobom, aby jeho emisné charakteristiky boli reprezentatívne pre daný rad motorov;

2.45. „zariadenie na dodatočnú úpravu tuhých znečisťujúcich látok“ znamená systém dodatočnej úpravy výfukových plynov určený na zníženie emisií tuhých znečisťujúcich látok (PT – particulate pollutants) mechanickou, aerodynamickou, difúznou alebo inerciálnou separáciou;

2.46. „tuhé častice (PM)“ predstavujú akýkoľvek materiál zachytávaný na špecifickom filtračnom médiu po zriedení výfukových plynov čistým filtrovaným vzduchom na teplotu medzi 315 K (42 °C) a 325 K (52 °C); ide v prvom rade o uhlík, kondenzované uhľovodíky a sulfáty s pridruženou vodou;

2.47. „percento zaťaženia“ znamená časť maximálneho dostupného krútiaceho momentu pri určitých otáčkach motora;

2.48. „monitorovanie výkonnosti“ je monitorovanie funkčných porúch, ktoré pozostáva z kontrol funkčnosti, a monitorovanie parametrov, ktoré priamo nesúvisia s prahovými hodnotami emisií, ktoré sa vykonáva na komponentoch alebo systémoch s cieľom overiť, či pracujú v správnom rozsahu;

2.49. „periodická regenerácia“ znamená proces regenerácie zariadenia na regulovanie emisií, ktorý sa vykonáva periodicky po menej než 100 hodinách normálnej prevádzky motora;

2.50. „prenosný systém merania emisií“ (PEMS) je prenosný systém merania emisií, ktorý spĺňa požiadavky uvedené v dodatku 2 prílohy 8 k tomuto predpisu;

2.51. „jednotka odberu energie“ je motorom poháňané výstupné zariadenie určené na zásobovanie pomocného zariadenia inštalovaného na vozidle energiou;

2.52. „vyhovujúci poškodený komponent alebo systém“ (ďalej len „QDC“ – qualified deteriorated component or system) je komponent alebo systém, ktorý bol zámerne poškodený napríklad urýchleným starnutím, alebo sa s ním manipulovalo kontrolovaným spôsobom a ktorý bol uznaný orgánom typového schvaľovania v súlade s ustanoveniami uvedenými v bode 6.3.2. prílohy 9B a bode A.8.2.2. dodatku 8 k prílohe 9B k tomuto predpisu na používanie po preukázaní výkonnosti systému OBD motora;

2.53. „činidlo“ je akékoľvek médium, ktoré je uložené v nádrži na palube vozidla a dodávané do systému dodatočnej úpravy výfukových plynov (v prípade potreby) na základe podnetu zo systému regulácie emisií;

2.54. „rekalibrácia“ je jemné vyladenie motora poháňaného zemným plynom tak, aby sa zabezpečila jeho rovnaká výkonnosť (výkon, spotreba paliva) aj pri inej skupine zemného plynu;

2.55. „referenčná hmotnosť“ znamená hmotnosť vozidla v pohotovostnom stave, bez jednotnej hmotnosti vodiča 75 kg, zvýšená o jednotnú hmotnosť 100 kg;

2.56. „náhradné zariadenie na reguláciu znečisťovania“ je zariadenie na reguláciu znečisťovania alebo sústava takýchto zariadení, ktoré sú určené na nahradenie pôvodného zariadenia na reguláciu znečisťovania a ktoré sa môžu schváliť ako samostatná technická jednotka;

2.57. „snímací nástroj“ je zariadenie na externé skúšanie používané na normalizovanú mimopalubnú komunikáciu so systémom OBD v súlade s požiadavkami tohto predpisu;

2.58. „program akumulácie prevádzky“ je cyklus starnutia a doba akumulácie prevádzky na určenie faktorov zhoršenia pre rad motorov so systémom dodatočnej úpravy výfukových plynov;

2.59. „servisný režim“ znamená osobitný režim dvojpalivového motora, ktorý sa aktivuje na účely opravy alebo presunutia vozidla z premávky, pokiaľ nie je možná prevádzka v dvojpalivovom režime (2);

2.60. „výfukové emisie“ sú emisie plynných a tuhých znečisťujúcich látok;

2.61. „neoprávnený zásah“ je znefunkčnenie, úprava alebo zmena systému regulácie emisií alebo pohonného systému vozidla vrátane akýchkoľvek softvérových alebo iných logických riadiacich prvkov týchto systémov, ktoré či už zámerne alebo nie zhoršujú emisné charakteristiky vozidla;

2.62. „nenaložená hmotnosť“ je hmotnosť vozidla v pohotovostnom stave bez vodiča, ktorého jednotná hmotnosť sa odhaduje na 75 kg, bez cestujúcich alebo nákladu, ale s palivovou nádržou naplnenou na 90 %, obvyklou súpravou náradia a náhradným kolesom, ak je predpísané;

2.63. „životnosť“ je príslušná ubehnutá vzdialenosť a/alebo časový interval, v rámci ktorých musia byť dodržané príslušné limity emisií plynných znečisťujúcich látok a častíc;

2.64. „typ vozidla s ohľadom na emisie“ je skupina vozidiel, ktoré sa nelíšia v základných vlastnostiach motora a vozidla od vlastností motorov a vozidiel uvedených v prílohe 1;

2.65. „filter tuhých častíc nafty s prúdením výfukových plynov cez stenu“ je filter tuhých častíc nafty (ďalej len „DPF“ – Diesel Particulate Filter), v ktorom je všetok výfukový plyn nútený prúdiť cez stenu, ktorá odfiltruje pevné látky;

2.66. „Wobbeho index (dolný Wl alebo horný Wu )“ je podiel zodpovedajúcej hodnoty výhrevnosti plynu na jednotku objemu a druhej odmocniny jeho relatívnej hustoty za rovnakých referenčných podmienok:

2.67. „faktor posunu λ (S λ)“ znamená výraz, ktorým sa opisuje požadovaná pružnosť systému riadenia motora vzhľadom na zmenu pomeru prebytku vzduchu λ, ak je motor poháňaný plynom s iným zložením než čistý metán (pre výpočet Sλ pozri dodatok 5 k prílohe 4).

3. ŽIADOSŤ O SCHVÁLENIE

3.1. Žiadosť o typové schválenie ES systému motora alebo radu motorov ako samostatnej technickej jednotky

3.1.1. Výrobca alebo jeho oprávnený zástupca predkladá orgánu typového schvaľovania žiadosť o typové schválenie systému motora alebo radu motorov ako samostatnej technickej jednotky.

3.1.2. Žiadosť uvedená v bode 3.1.1. sa musí zostaviť v súlade so vzorom informačného dokumentu uvedeným v prílohe 1. Na tento účel sa použije časť 1 prílohy 1.

3.1.3. Spolu so žiadosťou výrobca predloží dokumentáciu, ktorá v plnej miere poskytne vysvetlenie každého konštrukčného prvku, ktorý ovplyvňuje emisie, stratégiu regulovania emisií systému motora, prostriedky, ktorými systém motora kontroluje výstupné premenné, ktoré súvisia s emisiami, či je táto kontrola priama alebo nepriama, a plne vysvetlí systéme varovania a podnecovací systém požadovaný v oddieloch 4 a 5 prílohy 11. Dokumentácia musí obsahovať tieto časti vrátane informácií uvedených v bode 5.1.4.: a) formálnu dokumentáciu, ktorú si uchová orgán typového schvaľovania. Formálnu dokumentáciu možno na požiadanie sprístupniť zainteresovaným stranám; b) rozšírenú dokumentáciu, ktorá zostane utajená. Rozšírenú dokumentáciu si môže ponechať orgán typového schvaľovania alebo si ju podľa uváženia orgánu typového schvaľovania uchová výrobca, musí sa však sprístupniť kontrole orgánu typového schvaľovania v čase schválenia alebo počas platnosti schválenia. Ak si dokumentáciu uchová výrobca, orgán typového schvaľovania musí prijať opatrenia potrebné na zabezpečenie, že dokumentácia sa po schválení nebude meniť.

3.1.4. Okrem informácií uvedených v bode 3.1.3. výrobca predkladá tieto informácie: a) v prípade zážihových motorov vyhlásenie výrobcu o minimálnom percentuálnom počte zlyhaní zapaľovania motora z celkového počtu zapaľovaní, ktoré by malo za následok buď emisie prekračujúce limity uvedené v prílohe 9A, ak sa tento percentuálny počet zlyhaní zapaľovania motora vyskytol od začiatku emisnej skúšky opísanej v prílohe 4, alebo by mohol viesť k prehriatiu katalyzátora alebo katalyzátorov výfukových plynov pred spôsobením nenapraviteľnej škody; b) opis opatrení prijatých s cieľom zabrániť nedovolenému zasahovaniu do počítača(-ov) regulujúceho(-ich) emisie a jeho (ich) úprave vrátane zariadenia na aktualizáciu s použitím programu alebo kalibrácie schválených výrobcom; c) dokumentáciu systému OBD v súlade s požiadavkami uvedenými v oddiele 8 prílohy 9B; d) údaje súvisiace so systémom OBD na účely prístupu do tohto systému v súlade s požiadavkami prílohy 14 k tomuto predpisu; e) vyhlásenie o zhode mimocyklových emisií s požiadavkami ustanovenými v bode 5.1.3 a v oddiele 10 prílohy 10; f) vyhlásenie o zhode prevádzkovej výkonnosti OBD s požiadavkami dodatku 2 k prílohe 9A; g) pôvodný plán pre skúšky v prevádzke podľa bodu 2.4 prílohy 8; h) ak je to vhodné, kópie iných typových schválení s relevantnými údajmi s cieľom umožniť rozšírenie schválení a stanovenie faktorov zhoršenia.

3.1.5. Výrobca predloží technickej službe zodpovednej za skúšky spojené s typovým schvaľovaním motor alebo prípadne základný motor reprezentatívny pre schvaľovaný typ.

3.1.6. Zmeny vo vyhotovení systému, komponentu alebo samostatnej technickej jednotky, ktoré sa vyskytnú po typovom schválení, automaticky neznamenajú neplatnosť typového schválenia, pokiaľ sa ich pôvodné charakteristiky alebo technické parametre nezmenili takým spôsobom, že je ovplyvnená funkčnosť motora alebo systému na reguláciu znečisťovania.

3.2. Žiadosť o schválenie typu vozidla so schváleným systémom motora z hľadiska emisií

3.2.1. Výrobca alebo jeho oprávnený zástupca predkladá orgánu typového schvaľovania žiadosť o typové schválenie vozidla so schváleným systémom motora s ohľadom na emisie.

3.2.2. Žiadosť uvedená v bode 3.2.1. sa musí zostaviť v súlade so vzorom informačného dokumentu uvedeným v časti 2 prílohy 1. K tejto žiadosti sa priloží kópia osvedčenia o typovom schválení systému motora alebo radu motorov ako samostatnej technickej jednotky.

3.2.3. Výrobca predloží dokumentáciu, v ktorej sa uvádza úplné vysvetlenie prvkov systému varovania a podnecovacieho systému, ktorý je na palube vozidla a ktorý vyžaduje príloha 11. Táto dokumentácia sa predkladá v súlade s bodom 3.1.3.

3.2.4. Okrem informácií uvedených v bode 3.2.3. výrobca predkladá tieto informácie: a) opis opatrení prijatých s cieľom zabrániť nedovolenému zasahovaniu do ovládacích jednotiek vozidla, na ktoré sa vzťahuje tento predpis, vrátane zariadenia na aktualizáciu s použitím programu alebo kalibrácie schválených výrobcom; b) opis komponentov OBD na palube vozidla v súlade s požiadavkami oddielu 8 prílohy 9B; c) údaje súvisiace s komponentmi systému OBD na palube vozidla na účely prístupu do tohto systému; d) v prípade potreby kópie iných typových schválení s príslušnými údajmi umožňujúcimi predĺžiť platnosť schválení.

3.2.5. Zmeny vo vyhotovení systému, komponentu alebo samostatnej technickej jednotky, ktoré sa vyskytnú po typovom schválení, automaticky neznamenajú neplatnosť typového schválenia, pokiaľ sa ich pôvodné charakteristiky alebo technické parametre nezmenili takým spôsobom, že je ovplyvnená funkčnosť motora alebo systému na reguláciu znečisťovania.

3.3. Žiadosť o schválenie typu vozidla z hľadiska emisií

3.3.1. Výrobca alebo jeho oprávnený zástupca predkladá orgánu typového schvaľovania žiadosť o typové schválenie vozidla s ohľadom na emisie.

3.3.2. Žiadosť uvedená v bode 3.3.1. sa musí zostaviť v súlade so vzorom informačného dokumentu uvedeným v prílohe 1. Na tento účel sa použije časť 1 a časť 2 uvedenej prílohy 2.

3.3.3. Výrobca predloží dokumentáciu, v ktorej sa uvádza úplné vysvetlenie každého prvku konštrukcie, ktorý ovplyvňuje emisie, stratégia regulovania emisií systému motora, prostriedky, ktorými systém motora kontroluje výstupné premenné, ktoré súvisia s emisiami, či je táto kontrola priama alebo nepriama a úplné vysvetlenie systému varovania a podnecovacieho systému požadovaného v prílohe 11. Táto dokumentácia sa predkladá v súlade s bodom 3.1.3.

3.3.4. Okrem informácií uvedených v bode 3.3.3. výrobca predkladá informácie požadované v bode 3.1.4. písm. a) až h) a bode 3.2.4. písm. a) až d).

3.3.5. Výrobca predloží technickej službe zodpovednej za skúšky spojené s typovým schvaľovaním motor reprezentatívny pre schvaľovaný typ.

3.3.6. Zmeny vo vyhotovení systému, komponentu alebo samostatnej technickej jednotky, ktoré sa vyskytnú po typovom schválení, automaticky neznamenajú neplatnosť typového schválenia, pokiaľ sa ich pôvodné charakteristiky alebo technické parametre nezmenili takým spôsobom, že je ovplyvnená funkčnosť motora alebo systému na reguláciu znečisťovania.

3.4. Žiadosť o typové schválenie typu náhradného zariadenia na reguláciu znečistenia ako samostatnej technickej jednotky

3.4.1. Výrobca predloží orgánu typového schvaľovania žiadosť o typové schválenie typu náhradného zariadenia na reguláciu znečistenia ako samostatnej technickej jednotky.

3.4.2. Žiadosť sa zostavuje v súlade so vzorom informačného dokumentu uvedeným v dodatku 1 k prílohe 13.

3.4.3. Výrobca predloží vyhlásenie o zhode s požiadavkami týkajúcimi sa prístupu k informáciám OBD.

3.4.4. Výrobca predloží technickej službe zodpovednej za skúšku spojenú s typovým schválením tieto informácie: a) systém motora alebo systémy motora typu schváleného v súlade s týmto predpisom vybavené novým pôvodným zariadením na reguláciu znečistenia; b) jednu vzorku typu náhradného zariadenia na reguláciu znečistenia; c) ďalšiu vzorku typu náhradného zariadenia na reguláciu znečistenia v prípade náhradného zariadenia na reguláciu znečistenia určeného na namontovanie do vozidla vybaveného systémom OBD.

3.4.5. Na účely bodu 3.4.4. písm. a) žiadateľ vyberie skúšané motory so súhlasom orgánu typového schvaľovania. Podmienky skúšky musia byť v súlade s požiadavkami ustanovenými v bode 6 prílohy 4. Skúšobné motory musia spĺňať tieto požiadavky: a) nesmú mať žiadne chyby systému regulácie emisií; b) všetky chybné alebo nadmerne opotrebované pôvodné diely súvisiace s emisiami musia byť opravené alebo nahradené; c) musia byť pred emisnými skúškami správne vyladené a nastavené podľa špecifikácií výrobcu.

3.4.6. Na účely bodu 3.4.4. písm. b) a c) musí byť vzorka zrozumiteľne a nezmazateľne označená názvom a obchodnou značkou žiadateľa a jeho komerčným označením.

3.4.7. Na účely bodu 3.4.4. písm. c) vzorka musí byť vyhovujúcim poškodeným komponentom.

4. SCHVÁLENIE

4.1. Na účely získania typového schválenia systému motoru alebo radu motorov ako samostatnej technickej jednotky, typového schválenia vozidla so schváleným systémom motora z hľadiska emisií alebo typového schválenia vozidla z hľadiska emisií výrobca v súlade s ustanoveniami tohto predpisu preukáže, že sa na vozidlá alebo systémy motoru uplatňujú skúšky a že spĺňajú požiadavky ustanovené v bode 5 a v prílohách 4, 6, 7, 9A, 9B, 9C, 10, 11 a 12. Výrobca okrem toho zabezpečí zhodu so špecifikáciami referenčných palív uvedenými v prílohe 5.

Na účely získania typového schválenia vozidla so schváleným systémom motora s ohľadom na emisie alebo typového schválenia vozidla s ohľadom na emisie výrobca zabezpečí zhodu s požiadavkami na inštaláciu ustanovenými v bode 6.

4.2. Na účely získania rozšírenia typového schválenia vozidla s ohľadom na emisie udeleného podľa tohto predpisu, ktorého referenčná hmotnosť presahuje 2 380 kg, ale nepresahuje 2 610 kg, musí výrobca spĺňať požiadavky stanovené v dodatku 1 k prílohe 12.

4.3. Na účely získania typového schválenia dvojpalivového motora alebo radu motorov ako samostatnej technickej jednotky, typového schválenia dvojpalivového vozidla so schváleným dvojpalivovým motorom s ohľadom na emisie, alebo typového schválenia dvojpalivového vozidla s ohľadom na emisie výrobca preukáže, že dvojpalivové vozidlá alebo motory boli popri požiadavkách ustanovených v bode 4.1. podrobené skúškam a spĺňajú požiadavky ustanovené v prílohe 15.

4.4. Vyhradené (3)

4.5. Na účely získania typového schválenia systému motora alebo radu motorov ako samostatnej technickej jednotky alebo typového schválenia vozidla s ohľadom na emisie výrobca zaistí súlad s požiadavkami univerzálneho schválenia kategórie paliva, alebo v prípade zážihových motorov na zemný plyn a skvapalnený ropný plyn (LPG) zaistí schválenie obmedzenej použiteľnosti palív, ako sa ustanovuje v bode 4.6.

4.5.1. Zhrnutie požiadaviek na schválenie motorov na zemný plyn, motorov na skvapalnený ropný plyn a dvojpalivových motorov sa uvádza v tabuľke v dodatku 4.

4.6. Požiadavky na univerzálne typové schválenie kategórie palív

Univerzálne typové schválenie kategórie palív sa udeľuje na základe požiadaviek uvedených v bodoch 4.6.1 až 4.6.6.1.

4.6.1. Základný motor musí spĺňať požiadavky tohto predpisu týkajúce sa príslušných referenčných palív, ktoré sú ustanovené v prílohe 5. V súlade s ustanoveniami bodu 4.6.3. sa na motory na zemný plyn/biometán (vrátane dvojpalivových motorov) uplatňujú osobitné požiadavky.

4.6.2. Ak výrobca povoľuje prevádzku radu motorov s využitím palív z predajnej siete, ktoré nie sú zaradené v prílohe 5 ako referenčné palivá alebo v príslušných normách pre palivá z predajnej siete (napr. norma EN 228 CEN v prípade bezolovnatého benzínu a norma EN 590 CEN v prípade motorovej nafty), ako je napríklad používanie B100, musí výrobca popri požiadavkách uvedených v bode 4.6.1.:

a) uviesť palivá, pri ktorých je rad motorov schopný prevádzky, v bode 3.2.2.2.1. časti 1 prílohy 1;

b) preukázať schopnosť základného motora splniť požiadavky tohto predpisu týkajúce sa uvedených palív;

c) splniť požiadavky kontroly zhody uvedených palív v prevádzke uvedené v bode 9 vrátane všetkých zmesí uvedených palív a palív z predajnej siete a noriem.

4.6.3. V prípade motora poháňaného zemným plynom/biometánom je výrobca povinný preukázať schopnosť základného motora prispôsobiť sa palivu každého zloženia, ktoré sa môže vyskytnúť na trhu.

4.6.3.1. V prípade stlačeného zemného plynu/biometánu (CNG) existujú vo všeobecnosti dva druhy paliva: vysokovýhrevné palivo (skupina plynov H) alebo nízkovýhrevné palivo (skupina plynov L), no v rámci oboch skupín existuje značné rozpätie vlastností; výrazne sa odlišujú svojím energetickým obsahom vyjadreným Wobbeho indexom a ich faktorom posunu λ (Sλ). Zemný plyn s faktorom posunu λ v rozmedzí od 0,89 do 1,08 (0,89 ≤ Sλ ≤ 1,08) sa považuje za plyn skupiny H, pričom zemný plyn s faktorom posunu λ v rozmedzí od 1,08 do 1,19 (1,08 ≤ Sλ ≤ 1,19) sa považuje za plyn skupiny L. Zloženie referenčných palív vyjadruje extrémnu premenlivosť Sλ.

Základný motor musí spĺňať požiadavky tohto predpisu týkajúce sa referenčných palív GR (palivo 1) a G25 (palivo 2) vymedzených v prílohe 5 bez akéhokoľvek manuálneho prestavenia palivového systému medzi dvoma skúškami (potrebná je samoadaptácia). Po zmene paliva je prípustný jeden adaptačný chod počas jedného cyklu WHTC za tepla bez merania. Po adaptačnom chode sa motor ochladí v súlade s bodom 7.6.1. prílohy 4.

4.6.3.1.1. Na žiadosť výrobcu sa môže motor skúšať s tretím palivom (palivo 3), ak je faktor posunu λ (Sλ) v rozmedzí od 0,89 (t. j. dolný rozsah paliva GR) do 1,19 (t. j. horný rozsah paliva G25) napríklad vtedy, ak je palivo 3 obvykle dostupné na trhu. Výsledky tejto skúšky sa môžu použiť ako základ pre posudzovanie zhody výroby.

4.6.3.2. V prípade skvapalneného zemného plynu/skvapalneného biometánu (LNG) musí základný motor spĺňať požiadavky tohto predpisu týkajúce sa referenčných palív GR (palivo 1) a G20 (palivo 2) vymedzených v prílohe 5 bez akéhokoľvek manuálneho prestavenia palivového systému motora medzi dvoma skúškami (potrebná je samoadaptácia). Po zmene paliva je prípustný jeden adaptačný chod počas jedného cyklu WHTC za tepla bez merania. Po adaptačnom chode sa motor ochladí v súlade s bodom 7.6.1. prílohy 4.

4.6.4. V prípade motora poháňaného stlačeným zemným plynom/biometánom (CNG), ktorý sa môže automaticky prispôsobiť skupine plynov typu H na jednej strane a skupine plynov typu L na strane druhej a v prípade ktorého dochádza k prepínaniu medzi skupinou plynov typu H a skupinou plynov typu L pomocou prepínača, sa základný motor musí testovať na príslušné referenčné palivo uvedené v prílohe 5 pre každú skupinu plynov v každej polohe prepínača. Palivami sú GR (palivo 1) a G23 (palivo 3) pre skupinu plynov H, G25 (palivo 2) a G23 (palivo 3) pre skupinu plynov L. Základný motor musí spĺňať požiadavky tohto predpisu v oboch polohách prepínača bez akéhokoľvek prestavenia palivového systému medzi týmito dvoma skúškami vykonanými v každej polohe prepínača. Po zmene paliva je prípustný jeden adaptačný chod počas jedného cyklu WHTC za tepla bez merania. Po adaptačnom chode sa motor ochladí v súlade s bodom 7.6.1. prílohy 4.

4.6.4.1. Na žiadosť výrobcu sa môže motor skúšať s tretím palivom namiesto G23 (palivo 3), ak je faktor posunu λ (Sλ) v rozmedzí od 0,89 (t. j. dolný rozsah paliva GR) do 1,19 (t. j. horný rozsah paliva G25) napríklad vtedy, ak je palivo 3 obvykle dostupné na trhu. Výsledky tejto skúšky sa môžu použiť ako základ pre posudzovanie zhody výroby.

4.6.5. V prípade motorov na zemný plyn sa stanoví pomer výsledkov merania emisií „r“ pre každú znečisťujúcu látku takto:

alebo

a

4.6.6. V prípade LPG výrobca preukáže schopnosť adaptácie základného motora na akékoľvek zloženie paliva, ktoré sa môže na trhu vyskytnúť.

V prípade LPG existujú variácie v zložení C3/C4. Tieto rozdiely sa odrážajú v referenčných palivách. Základný motor musí spĺňať emisné požiadavky na referenčné palivá A a B vymedzené v prílohe 5 bez akéhokoľvek prestavenia palivového systému medzi dvoma skúškami. Po zmene paliva je prípustný jeden adaptačný chod počas jedného cyklu WHTC za tepla bez merania. Po adaptačnom chode sa motor ochladí v súlade s bodom 7.6.1. prílohy 4.

4.6.6.1. Pre každú znečisťujúcu látku sa určí pomer výsledkov emisných skúšok „r“ takto:

4.7. Požiadavky na obmedzené typové schválenie kategórie palív v prípade zážihových motorov poháňaných stlačeným zemným plynom/biometánom (CNG) alebo LPG

4.7.1. Typové schválenie motora poháňaného zemným plynom, ktorý je konštruovaný buď pre skupinu plynov H alebo skupinu plynov L, vzhľadom na emisie výfukových plynov.

4.7.1.1. Základný motor sa skúša s príslušným referenčným palivom uvedeným v prílohe 5 pre príslušnú skupinu plynov. Palivami sú GR (palivo 1) a G23 (palivo 3) pre skupinu plynov H, G25 (palivo 2) a G23 (palivo 3) pre skupinu plynov L. Základný motor musí spĺňať požiadavky tohto predpisu bez akéhokoľvek prestavenia palivového systému medzi dvoma skúškami. Po zmene paliva je prípustný jeden adaptačný chod počas jedného cyklu WHTC za tepla bez merania. Po adaptačnom chode sa motor ochladí v súlade s bodom 7.6.1. prílohy 4.

4.7.1.2. Na žiadosť výrobcu sa môže motor skúšať s tretím palivom namiesto G23 (palivo 3), ak je faktor posunu λ (Sλ) v rozmedzí od 0,89 (t. j. dolný rozsah paliva GR) do 1,19 (t. j. horný rozsah paliva G25) napríklad vtedy, ak je palivo 3 obvykle dostupné na trhu. Výsledky tejto skúšky sa môžu použiť ako základ pre posudzovanie zhody výroby.

4.7.1.3. Pre každú znečisťujúcu látku sa určí pomer výsledkov emisných skúšok „r“ takto:

alebo

a

4.7.1.4. Pri dodaní zákazníkovi musí byť na motore štítok (pozri bod 4.12.8), na ktorom je uvedené, pre ktorú skupinu plynov je tento motor schválený.

4.7.2. Typové schválenie motora poháňaného zemným plynom alebo LPG, ktorý je konštruovaný pre jedno špecifické zloženie paliva, z hľadiska výfukových emisií.

4.7.2.1. Základný motor musí spĺňať emisné požiadavky na referenčné palivá GR a G25 v prípade zemného plynu alebo na referenčné palivá A a B v prípade LPG podľa prílohy 5. Medzi skúškami je povolené jemné doladenie palivového systému. Toto jemné doladenie pozostáva z rekalibrácie databázy palivového systému bez toho, aby došlo k akejkoľvek zmene základnej stratégie riadenia alebo základnej štruktúry databázy. V prípade potreby je povolená výmena častí, ktoré sú v priamom vzťahu k množstvu prietoku paliva (ako napr. vstrekovacie trysky).

4.7.2.2. Na žiadosť výrobcu môže byť motor odskúšaný s referenčnými palivami GR a G23 alebo s referenčnými palivami G25 a G23, pričom v každom prípade bude typové schválenie platné iba pre skupinu plynov H, resp. pre skupinu plynov L.

4.7.2.3. Pri dodaní zákazníkovi musí byť na motore štítok v súlade s bodom 4.12.8, na ktorom je uvedené, pre aké zloženie paliva bol motor kalibrovaný.

4.8. Požiadavky na typové schválenie motorov na základe konkrétnych palív v prípade motorov na skvapalnený zemný plyn/skvapalnený biometán (LNG)

V prípade skvapalneného zemného plynu/skvapalneného biometánu môže byť udelené typové schválenie na základe konkrétnych palív pod podmienkou splnenia požiadaviek uvedených v bode 4.8.1. až 4.8.2.

4.8.1. Podmienky žiadosti o typové schválenie na základe konkrétnych palív v prípade motorov na skvapalnený zemný plyn/skvapalnený biometán (LNG)

4.8.1.1. Výrobca môže požiadať o typové schválenie na základe konkrétnych palív len v prípade motora kalibrovaného pre konkrétne zloženie LNG (4), ktorého faktor posunu λ sa neodlišuje o viac než 3 percentá od faktora posunu λ paliva G20 uvedeného v prílohe 5 a ktorého obsah etánu neprekračuje 1,5 percenta.

4.8.1.2. Vo všetkých ostatných prípadoch výrobca požiada o typové schválenie pre všetky palivá v súlade so špecifikáciami v bode 4.6.3.2.

4.8.2. Konkrétne skúšobné požiadavky v prípade typového schválenia na základe konkrétnych palív (LNG)

4.8.2.1. V prípade dvojpalivového radu motorov, v rámci ktorého sú tieto motory kalibrované pre konkrétne zloženie LNG, ktorého faktor posunu λ sa neodlišuje o viac než 3 percentá od faktora posunu λ paliva G20 uvedeného v prílohe 5 a ktorého obsah etánu neprekračuje 1,5 percenta, sa základný motor skúša len s použitím referenčného plynného paliva G20 , ako sa uvádza v prílohe 5.

4.9. Schvaľovanie motora z radu motorov vzhľadom na emisie výfukových plynov

4.9.1. S výnimkou prípadu uvedeného v bode 4.8.2 sa typové schválenie pre základný motor rozšíri bez ďalšieho skúšania na všetky motory daného radu pre každé zloženie paliva v rámci skupiny plynov, pre ktorú bol základný motor schválený (v prípade motorov opísaných v bode 4.7.2), alebo tú istú kategóriu palív (v prípade motorov opísaných v bode 4.6. alebo 4.7.), pre ktorú bol typovo schválený základný motor.

4.9.2. Pokiaľ technická skúšobňa zistí, že vzhľadom na vybraný základný motor predložená žiadosť nereprezentuje v plnej miere rad motorov definovaný v časti 1 prílohy I, môže technická skúšobňa vybrať a skúšať iný motor a v prípade potreby ešte ďalší referenčný skúšobný motor.

4.10. Požiadavky pre schválenie v súvislosti so systémami OBD

4.10.1. Výrobcovia zabezpečia, aby všetky systémy motora a vozidlá boli vybavené systémom OBD.

4.10.2. Systém OBD musí byť navrhnutý, skonštruovaný a namontovaný vo vozidle v súlade s prílohou 9A tak, aby mu umožňoval identifikovať, zaznamenávať a oznamovať druh poškodenia alebo funkčnej poruchy uvedený v tejto prílohe počas celej životnosti vozidla.

4.10.3. Výrobca musí zaistiť, aby systém OBD spĺňal požiadavky ustanovené v prílohe 9A vrátane požiadaviek na výkonnosť OBD v prevádzke za všetkých normálnych a primerane predvídateľných jazdných podmienok vrátane podmienok bežnej prevádzky uvedených v prílohe 9B.

4.10.4. Pri skúške s vyhovujúcim poškodeným komponentom sa musí v súlade s prílohou 9B aktivovať indikátor funkčnej poruchy systému OBD. Indikátor funkčnej poruchy systému OBD sa môže aktivovať aj pri úrovniach emisií nižších než prahové limity uvedené v prílohe 9A.

4.10.5. Výrobca zabezpečí, aby sa dodržali ustanovenia pre prevádzkovú výkonnosť radu motorov vybavených systémom OBD stanovené v prílohe 9A.

4.10.6. Údaje súvisiace s prevádzkovou výkonnosťou OBD sa musia uchovávať a sprístupňovať bez akéhokoľvek zakódovania prostredníctvom štandardného komunikačného protokolu OBD systémom OBD v súlade s ustanoveniami prílohy 9A.

4.10.7. Pokiaľ sa tak výrobca rozhodne, môžu v prípade nových typových schválení do termínu ustanoveného v bode 13.2.3. systémy OBD spĺňať alternatívne ustanovenia uvedené v prílohe 9A a odkazujúce na tento bod.

4.10.8. Pokiaľ sa tak výrobca rozhodne, môže na sledovanie dieselového časticového filtra (DPF) v prípade nových typových schválení do termínu uvedeného v bode 13.2.2. použiť alternatívne ustanovenia uvedené v bode 2.3.2.2. prílohy 9A.

4.11. Požiadavky pre schvaľovanie náhradných zariadení na reguláciu znečisťujúcich látok

4.11.1. Výrobca zabezpečí, aby náhradné zariadenia na reguláciu znečisťovania určené na montáž do systémov motorov alebo vozidiel s typovým schválením, na ktoré sa vzťahuje tento predpis, dostali typové schválenie ako samostatné technické jednotky v súlade s požiadavkami bodu 4.11.2. až 4.11.5.

Katalytické konvertory, zariadenia na zníženie emisií NOx a filtre tuhých častíc sa na účely tohto predpisu považujú za zariadenia na reguláciu znečisťovania.

4.11.2. Pôvodné náhradné zariadenia na reguláciu znečistenia, ktoré spadajú pod typ, na ktorý sa vzťahuje bod 3.2.12. časti 1 prílohy 1 a ktoré sú určené na namontovanie do vozidla, na ktoré sa vzťahuje dokument o typovom schválení, nemusia byť v súlade so všetkými ustanoveniami prílohy 13 za predpokladu, že spĺňajú požiadavky bodov 2.1., 2.2. a 2.3. uvedenej prílohy.

4.11.3. Výrobca zabezpečí, aby pôvodné zariadenia na reguláciu znečistenia boli označené identifikačnými znakmi.

4.11.4. Identifikačné znaky uvedené v bode 4.11.3. musia obsahovať:

a) meno alebo obchodnú značku výrobcu vozidla alebo motora;

b) značku a identifikačné číslo dielu pôvodného zariadenia na reguláciu znečistenia zaznamenané v informácii uvedenej v bode 3.2.12.2. časti 1 prílohy 1.

4.11.5. Náhradné zariadenia na reguláciu znečistenia sa typovo schvaľujú len podľa tohto predpisu, keď sa do prílohy 13 k tomuto predpisu (5) zavedú osobitné požiadavky na skúšky.

4.12. Schvaľovacie značky a označovanie systémov motorov a vozidiel

4.12.1. Každému schválenému typu sa pridelí číslo typového schválenia. Jeho prvé dve číslice (teraz 06, čo zodpovedá sérii zmien 06) označujú sériu zmien, ktorá zahŕňa najnovšie významnejšie technické zmeny predpisu v čase vydania typového schválenia. Tá istá strana dohody nesmie prideliť to isté číslo inému typu motora alebo inému typu vozidla.

4.12.2. Oznámenie o schválení alebo o rozšírení alebo zamietnutí schválenia alebo o definitívnom zastavení výroby typu motora alebo typu vozidla podľa tohto predpisu sa musí oznámiť prostredníctvom formulára podľa vzoru v prílohe 2A, 2B resp. 2C k tomuto predpisu stranám dohody z roku 1958, ktoré uplatňujú tento predpis. V oznámení sa uvedú aj hodnoty namerané pri schvaľovacej skúške.

4.12.3. Každý motor zhodný s typom motora schváleným podľa tohto predpisu alebo každé vozidlo zhodné s typom vozidla schváleným podľa tohto predpisu sa označí na nápadnom a ľahko prístupnom mieste medzinárodnou schvaľovacou značkou pozostávajúcou z:

4.12.3.1. kružnice okolo písmena „E“, za ktorým nasleduje rozlišovacie číslo krajiny, ktorá udelila typové schválenie (6);

4.12.3.2. čísla tohto predpisu, za ktorým nasleduje písmeno „R“, pomlčka a schvaľovacie číslo vpravo od kružnice predpísanej v bode 4.12.3.1.

4.12.3.3. Schvaľovacia značka za číslom typového schválenia obsahuje aj pomlčku a doplnkový znak, ktorého účelom je rozlíšiť štádium, pre ktoré bolo udelené typové schválenie v súlade s bodom 13.2. a tabuľkou 1 v prílohe 3. 4.12.3.3.1. V prípade vznetových motorov na motorovú naftu musí schvaľovacia značka obsahovať za označením štátu písmeno „D“, ktorého účelom je rozlíšiť, pre ktorý druh motora bolo schválenie udelené. 4.12.3.3.2. V prípade vznetových motorov na etanol (ED95) musí schvaľovacia značka obsahovať za označením štátu písmená „ED“, ktorých účelom je rozlíšiť, pre ktorý typ motora bolo schválenie udelené. 4.12.3.3.3. V prípade zážihových motorov na etanol (E85) musí schvaľovacia značka obsahovať za označením štátu znaky „E85“, ktorých účelom je rozlíšiť, pre ktorý typ motora bolo schválenie udelené. 4.12.3.3.4. V prípade benzínových zážihových motorov musí schvaľovacia značka obsahovať za označením štátu písmeno „P“, ktorého účelom je rozlíšiť, pre ktorý typ motora bolo schválenie udelené. 4.12.3.3.5. V prípade zážihových motorov na LPG musí schvaľovacia značka obsahovať za označením štátu písmeno „Q“, ktorého účelom je rozlíšiť, pre ktorý typ motora bolo schválenie udelené. 4.12.3.3.6. V prípade motorov na zemný plyn musí schvaľovacia značka obsahovať za označením štátu pripojené jedno alebo viacero písmen, ktorých účelom je rozlíšiť, pre ktorú skupinu plynov bolo schválenie udelené. Toto písmeno (písmená ) sa uvádzajú takto: a) H v prípade motora schváleného a kalibrovaného pre skupinu plynov typu H; b) L v prípade motora bol schváleného a kalibrovaného pre skupinu plynov L; c) HL v prípade motora schváleného a kalibrovaného pre skupinu plynov H aj L; d) Ht v prípade motora schváleného a kalibrovaného pre špecifické zloženie plynu v skupine plynov H, ktorý je možné pretransformovať na iný špecifický plyn v skupine plynov H jemným vylaďovaním palivového systému motora; e) Lt v prípade motora schváleného a kalibrovaného pre špecifické zloženie plynu v skupine plynov L, ktorý je možné pretransformovať na iný špecifický plyn v skupine plynov L jemným vylaďovaním palivového systému motora; f) HLt v prípade motora schváleného a kalibrovaného pre špecifické zloženie plynu v skupine plynov H alebo L, ktorý je možné pretransformovať na iný špecifický plyn v skupine plynov H alebo L jemným vylaďovaním palivového systému motora; g) LNG20 v prípade motora schváleného a kalibrovaného pre konkrétne zloženie skvapalneného zemného plynu/skvapalneného biometánu, v dôsledku čoho sa faktor posunu λ nebude odlišovať o viac než 3 percentá od faktora posunu λ paliva G20 uvedeného v prílohe 5 a obsah etánu nebude prekračovať 1,5 percenta; h) LNG v prípade motora schváleného a kalibrovaného pre akékoľvek iné zloženie skvapalneného zemného plynu/skvapalneného biometánu. 4.12.3.3.7. V prípade dvojpalivových motorov musí schvaľovacia značka obsahovať za označením štátu pripojenú skupinu číslic, ktorých účelom je rozlíšiť, pre ktorý typ dvojpalivových motorov a pre ktorú skupinu plynov bolo schválenie udelené. Táto skupina číslic bude pozostávať z dvoch číslic pre dvojpalivové motory v prípade potreby nasledovaných písmenami uvedenými v bodoch 4.12.3.3.1. až 4.12.3.3.6. a) 1A pre dvojpalivové motory typu 1A; b) 1B pre dvojpalivové motory typu 1B; c) 2A pre dvojpalivové motory typu 2A; d) 2B pre dvojpalivové motory typu 2B; e) 3B pre dvojpalivové motory typu 3B.

4.12.4. Ak sa vozidlo alebo motor zhoduje s typom schváleným podľa jedného alebo viacerých iných predpisov pripojených k dohode v štáte, ktorý udelil schválenie podľa tohto predpisu, nie je potrebné opakovať symbol predpísaný v bode 4.12.3.1. V takom prípade sa číslo predpisu, schvaľovacie číslo a doplnkové znaky všetkých predpisov, podľa ktorých bolo udelené schválenie v štáte, ktorý udelil schválenie podľa tohto predpisu, uvedú vo zvislých stĺpcoch napravo od symbolu predpísaného v bode 4.12.3.1.

4.12.5. Schvaľovacia značka sa musí umiestniť v blízkosti štítku s údajmi, ktorý na schválený typ pripevňuje výrobca, alebo priamo na takýto štítok.

4.12.6. V prílohe 3 k tomuto predpisu sa uvádzajú vzory usporiadania schvaľovacích značiek.

4.12.7. Na motore schválenom ako samostatná technická jednotka sa okrem schvaľovacej značky musí nachádzať:

4.12.7.1. ochranná známka alebo obchodný názov výrobcu motora;

4.12.7.2. obchodné označenie výrobcu.

4.12.8. Štítky

V prípade motorov na zemný plyn a LPG s typovým schválením pre obmedzenú kategóriu palív sa používajú tieto štítky:

4.12.8.1. Údaje

Je potrebné uviesť tieto informácie:

V prípade bodu 4.7.1.4 musí byť na štítku uvedené „NA POUŽITIE LEN SO ZEMNÝM PLYNOM SKUPINY PLYNOV TYPU H“. V prípade potreby sa písmeno „H“ nahradí písmenom „L“.

V prípade bodu 4.7.2.3: musí byť na štítku uvedené „NA POUŽITIE LEN SO ZEMNÝM PLYNOM ŠPECIFIKÁCIE …“ alebo prípadne „NA POUŽITIE LEN SO SKVAPALNENÝM ROPNÝM PLYNOM ŠPECIFIKÁCIE …“. Musia sa uviesť všetky informácie z príslušnej(-ých) tabuľky(-liek) v prílohe 5 spolu s jednotlivými zložkami a limitmi stanovenými výrobcom motora.

Výška písmen a čísiel musí byť najmenej 4 mm.

Poznámka: Ak takémuto označeniu bráni nedostatok miesta, je možné použiť zjednodušený kód. V takom prípade musia byť vysvetľujúce poznámky obsahujúce všetky uvedené údaje ľahko dostupné každej osobe, ktorá plní palivovú nádrž alebo vykonáva údržbu alebo opravu motora a jeho príslušenstva, ako aj príslušným orgánom. Umiestnenie a obsah týchto vysvetľujúcich poznámok sa stanovuje dohodou medzi výrobcom a orgánom typového schvaľovania.

4.12.8.2. Vlastnosti

Štítky musia mať životnosť rovnakú ako motor. Štítky musia byť zreteľne čitateľné a ich písmená a čísla na nich musia byť nezmazateľné. Okrem toho musia byť štítky pripevnené tak, aby ich pripevnenie vydržalo počas celej životnosti motora a štítky sa nesmú dať odstrániť bez toho, aby sa zničili alebo stali nečitateľné.

4.12.8.3. Umiestnenie

Štítky sa pripevnia na časť motora potrebnú na jeho bežnú prevádzku, ktorá si obvykle počas životnosti motora nevyžaduje výmenu. Okrem toho musia byť tieto štítky umiestnené tak, aby boli dobre viditeľné po tom, čo bolo na motor namontované všetko príslušenstvo nevyhnutné na jeho bežnú prevádzku.

4.13. V prípade žiadosti o typové schválenie vozidla vzhľadom na jeho motor musí byť označenie uvedené v bode 4.12.8. umiestnené zároveň v blízkosti otvoru palivovej nádrže.

4.14. V prípade žiadosti o typové schválenie vozidla so schváleným motorom musí byť označenie uvedené v bode 4.12.8. umiestnené zároveň v blízkosti otvoru palivovej nádrže.

5. POŽIADAVKY A SKÚŠKY

5.1. Všeobecné

5.1.1. Výrobcovia vybavia vozidlá a motory tak, aby komponenty, ktoré by mohli mať vplyv na emisie, boli navrhnuté, konštruované a namontované takým spôsobom, aby vozidlo alebo motor bolo pri bežnom používaní v súlade s týmto predpisom a jeho vykonávacími opatreniami.

5.1.2. Výrobca musí prijať technické opatrenia, ktorými sa zabezpečí, že výfukové emisie budú účinne obmedzené v súlade s týmto predpisom počas bežnej životnosti vozidla a za normálnych podmienok prevádzky.

5.1.2.1. Opatrenia uvedené v bode 5.1.2. musia zahŕňať aj záruku, aby hadice, prípojky a spojky používané v systémoch na reguláciu emisií boli z hľadiska bezpečnosti skonštruované tak, aby boli v súlade s pôvodným projektovým zámerom.

5.1.2.2. Výrobca zabezpečí, aby výsledky emisných skúšok boli v súlade s platnými limitnými hodnotami podľa skúšobných podmienok špecifikovaných v tomto predpise.

5.1.2.3. Každý systém motora a konštrukčný prvok schopný ovplyvňovať emisie plynných a tuhých znečisťujúcich látok musí byť navrhnutý, konštruovaný, zostavený a namontovaný tak, aby motor pri normálnom používaní mohol spĺňať ustanovenia tohto predpisu. Výrobca okrem toho zabezpečí zhodu s požiadavkami na mimocyklové emisie ustanovenými v bode 5.1.3. a prílohe 10.

5.1.2.4. Používanie vypínacích (alebo rušiacich) stratégií, ktoré znižujú účinnosť zariadení na reguláciu emisií, sa zakazuje.

5.1.2.5. Na získanie typového schválenia motora poháňaného benzínom alebo E85 výrobca zabezpečí, aby boli splnené osobitné požiadavky na prívody do palivových nádrží pre vozidlá poháňané benzínom a E85 uvedené v bode 6.3.

5.1.3. Požiadavky na obmedzenie mimocyklových emisií

5.1.3.1. Na splnenie požiadaviek bodu 5.1.2. musia prijaté technické opatrenia zohľadňovať: a) všeobecné požiadavky vrátane požiadaviek týkajúcich sa výkonnosti a zákazu stratégií vypínania v súlade s prílohou 10; b) požiadavky účinne obmedziť výfukové emisie v rozsahu podmienok okolitého prostredia, za ktorých možno očakávať prevádzku vozidla, a v rozsahu prevádzkových podmienok, ktoré sa môžu vyskytnúť; (c) požiadavky v súvislosti s mimocyklovými laboratórnymi skúškami pri typovom schvaľovaní; (d) požiadavky v súvislosti s preukazovacou skúškou PEMS pri typovom schválení a akékoľvek ďalšie požiadavky v súvislosti s mimocyklovými skúškami vozidla v prevádzke ustanovenými v tomto predpise; (e) požiadavku na výrobcu poskytnúť vyhlásenie o zhode s požiadavkami obmedzujúcimi mimocyklové emisie.

5.1.3.2. Výrobca musí spĺňať osobitné požiadavky spolu so súvisiacimi skúšobnými postupmi uvedenými v prílohe 10.

5.1.4. Požiadavky na dokumentáciu

5.1.4.1. Súbor dokumentácie požadovaný v bode 3, ktorý umožňuje orgánu typového schvaľovania vyhodnotiť stratégie regulácie emisií, palubné systémy vo vozidle a motor s cieľom zaistiť správnu funkciu opatrení na reguláciu emisií NOx sa skladá z týchto dvoch častí: a) „formálna dokumentácia“, ktorá môže byť na požiadanie sprístupnená zainteresovaným stranám; b) „rozšírená dokumentácia“, ktorá musí zostať prísne dôverná.

5.1.4.2. Formálna dokumentácia môže byť stručná za predpokladu, že poskytne dôkazy o tom, že všetky výstupy, ktoré umožňuje matica zostavená z rozsahu regulácie individuálnych jednotkových vstupov, boli identifikované. Dokumentácia musí opisovať prevádzkové funkcie systému podnecovania, ktorý vyžaduje príloha 11, vrátane parametrov potrebných na získavanie informácií spojených s týmto systémom. Tento materiál uchováva orgán typového schvaľovania.

5.1.4.3. Rozšírená dokumentácia musí zahŕňať informácie o činnosti všetkých AES alebo BES vrátane opisu parametrov, ktoré sú modifikované akýmikoľvek hraničnými podmienkami AES, za ktorých AES pracuje, a údaju o tom, ktoré AES a BES sú pravdepodobne aktívne v podmienkach skúšobného postupu ustanovených v prílohe 10. Rozšírená dokumentácia musí zahŕňať opis logiky riadenia palivového systému, stratégie časovania a prepínacie body počas všetkých prevádzkových režimov. Okrem toho musí obsahovať úplný opis systému podnecovania požadovaný v prílohe 11 vrátane súvisiacich monitorovacích stratégií.

5.1.4.4. Rozšírená dokumentácia musí zostať prísne dôverná. Môže ju uchovávať orgán typového schvaľovania alebo si ju môže podľa uváženia orgánu typového schvaľovania u seba ponechať výrobca. V prípade, že si túto dokumentáciu ponechá výrobca, musí ju orgán typového schvaľovania po preskúmaní a schválení označiť a uviesť na nej dátum. Táto dokumentácia musí byť k dispozícii orgánu typového schvaľovania v čase schvaľovania a kedykoľvek počas platnosti schválenia.

5.1.5. Ustanovenia na zabezpečenie elektronického systému

5.1.5.1. Všeobecné požiadavky vrátane konkrétnych požiadaviek na zabezpečenie elektronického systému sú stanové v bode 4 prílohy 9B tohto predpisu a sú opísané v bode 2 prílohy 9A.

5.2. Špecifikácie týkajúce sa emisií plynných a tuhých znečisťujúcich látok

5.2.1. Pri vykonávaní skúšok ustanovených v prílohe 4 nesmú emisie plynných a tuhých znečisťujúcich látok prekročiť hodnoty stanovené v tabuľke 1.

5.2.2. Pre zážihové motory, ktoré sa podrobujú skúške ustanovenej v prílohe 6, maximálny prípustný obsah oxidu uhoľnatého vo výfukových plynoch pri normálnych voľnobežných otáčkach motora je ten, ktorý uviedol výrobca vozidla. Maximálny prípustný obsah oxidu uhoľnatého však nesmie prekročiť 0,3 % obj.

Pri vysokých voľnobežných otáčkach obsah oxidu uhoľnatého podľa objemu výfukových plynov nesmie prekročiť hodnotu 0,2 % obj. pri otáčkach motora, ktoré sa rovnajú minimálne 2 000 min.–1 a hodnote Lambda 1 ± 0,03, alebo v súlade so špecifikáciami výrobcu.

5.2.3. V prípade uzavretej kľukovej skrine výrobca zabezpečí, aby pri súbore skúšok uvedenom v bode 6.10. a 6.11. prílohy 4 ventilačný systém motora zabránil preniknutiu akýchkoľvek plynov z kľukovej skrine do atmosféry. V prípade kľukovej skrine otvoreného typu sa emisie zmerajú a pridajú sa k výfukovým emisiám podľa ustanovení uvedených v bode 6.10. prílohy 4.

5.3. Emisné limity

Tabuľka 1 ustanovuje emisné limity pre tento predpis.

Tabuľka 1

Emisné limity

Limitné hodnoty CO (mg/kWh) THC (mg/kWh) NMHC (mg/kWh) CH4 (mg/kWh) NOX (mg/kWh) NH3 (ppm) hmotnosť PM (mg/kWh) počet PM (#/kWh) WHSC (CI) 1 500 130 400 10 10 8,0 × 1011 WHTC (CI) 4 000 160 460 10 10 6,0 × 1011 WHTC (PI) 4 000 160 500 460 10 10 Poznámky: PI = zážihový motor CI = vznetový motor

5.4. Životnosť a faktory zhoršenia

Výrobca stanoví faktory zhoršenia, ktoré sa použijú na preukazovanie toho, či emisie plynných a tuhých znečisťujúcich látok radu motorov alebo radu motorov s rovnakým systémom dodatočnej úpravy výfukových plynov spĺňajú príslušné emisné limity stanovené v bode 5.3 počas nižšie uvedenej doby životnosti.

Postupy na preukázanie zhody systému motora alebo radu motorov s rovnakým systémom dodatočnej úpravy výfukových plynov počas doby životnosti sú ustanovené v prílohe 7.

Počet najazdených kilometrov a časové obdobie, vzhľadom na ktoré sa vyžaduje vykonanie skúšok životnosti zariadení na reguláciu znečisťujúcich látok pre typové schvaľovanie a skúšanie zhody prevádzkovaných vozidiel alebo motorov sa stanovuje takto:

a) 160 000 km alebo päť rokov, podľa toho, čo nastane skôr, v prípade motorov montovaných do vozidiel kategórie M1, N1 a M2;

b) 300 000 km alebo šesť rokov, podľa toho, čo nastane skôr, v prípade motorov montovaných do vozidiel kategórie N2, N3 s maximálnou technicky prípustnou hmotnosťou do 16 t a kategórie M3 triedy I, triedy II a triedy A a triedy B s maximálnou technicky prípustnou hmotnosťou do 7,5 t;

c) 700 000 km alebo sedem rokov, podľa toho, čo nastane skôr, v prípade motorov montovaných do vozidiel kategórie N3 s maximálnou technicky prípustnou hmotnosťou nad 16 t a kategórie M3, triedy III a triedy B s maximálnou technicky prípustnou hmotnosťou nad 7,5 t.

5.5. Požiadavky na zabezpečenie správneho uplatňovania opatrení na reguláciu NOx

5.5.1. Pri žiadosti o typové schválenie výrobca predloží orgánu typového schvaľovania informácie preukazujúce, že systém na zníženie emisií NOx si uchováva svoju funkciu regulácie emisií za všetkých podmienok, ktoré sa pravidelne vyskytujú v danom regióne (napr. Európska únia), najmä pri nízkych teplotách.

Okrem toho výrobca poskytne orgánu typového schvaľovania informácie o stratégii prevádzkovania akéhokoľvek systému recirkulácie výfukových plynov (EGR) vrátane jeho fungovania pri nízkych teplotách okolitého prostredia.

Tieto informácie musia zahŕňať aj opis všetkých vplyvov prevádzkovania systému na emisie pri nízkych teplotách okolitého prostredia.

Informácie o skúškach a postupoch na splnenie týchto požiadaviek sú uvedené v prílohe 11.

6. MONTÁŽ NA VOZIDLE

6.1. Montáž motora vo vozidle musí byť vykonaná tak, aby sa zaistilo splnenie požiadaviek typového schválenia. Z hľadiska typového schválenia motora musia byť zohľadnené tieto vlastnosti:

6.1.1. podtlak pri nasávaní nesmie prekročiť hodnotu stanovenú pre typovo schválený motor v časti 1 prílohy 1;

6.1.2. protitlak vo výfuku nesmie prekročiť hodnotu stanovenú pre typovo schválený motor v časti 1 prílohy 1;

6.1.3. výkon absorbovaný pomocnými zariadeniami potrebnými pre prevádzku motora nesmie prekročiť hodnotu stanovenú pre typovo schválený motor v časti 1 prílohy 1;

6.1.4. vlastnosti systému dodatočnej úpravy výfukových plynov sa musia zhodovať s vlastnosťami uvedenými pre typovo schválený motor v časti 1 prílohy 1.

6.2. Montáž typovo schváleného motora vo vozidle

Montáž motora typovo schváleného ako samostatná technická jednotka vo vozidle musí okrem toho spĺňať tieto požiadavky:

a) v súvislosti so zaistením zhody systému OBD musí montáž v súlade s dodatkom 1 prílohy 9B spĺňať požiadavky na montáž stanovené výrobcom v časti 1 prílohy 1;

b) v súvislosti so zaistením zhody systému zaisťujúceho správne fungovanie opatrení na reguláciu NOx musí montáž v súlade s dodatkom 4 prílohy 11 spĺňať požiadavky na montáž stanovené výrobcom v časti 1 prílohy 1.

6.2.1. Montáž dvojpalivového motora typovo schváleného ako samostatná technická jednotka vo vozidle musí okrem toho spĺňať požiadavky uvedené v bode 6.3. prílohy 15 a podľa bodu 8.2 prílohy 15 musí spĺňať požiadavky na montáž stanovené výrobcom v časti 1 prílohy 1.

6.3. Hrdlo palivovej nádrže pre vozidlá poháňané benzínom a E85

6.3.1. Hrdlo benzínovej alebo etanolovej (E85) nádrže je navrhnuté tak, aby zabránilo plneniu nádrže z výtokovej dýzy palivového čerpadla, ktorá má vonkajší priemer 23,6 mm alebo väčší.

6.3.2. Bod 6.3.1 sa nevzťahuje na vozidlá, pre ktoré sú splnené obidve tieto podmienky: a) vozidlo je navrhnuté a skonštruované tak, že žiadne zariadenie určené na reguláciu emisií plynných znečisťujúcich látok nie je nepriaznivo ovplyvnené olovnatým benzínom; a b) vozidlo je zreteľne, čitateľne a nezmazateľne označené symbolom pre bezolovnatý benzín uvedeným v norme ISO 2575:2004 v mieste bezprostredne viditeľnom pre osobu, ktorá plní palivovú nádrž. Doplnkové značenie je prípustné.

6.3.3. Je potrebné zabezpečiť, aby sa zabránilo nadmerným emisiám z odparovania a rozliatiu paliva spôsobeným chýbajúcim uzáverom hrdla palivovej nádrže. Môže sa to dosiahnuť jedným z týchto spôsobov: a) automaticky sa otvárajúcim a zatvárajúcim, neodstrániteľným uzáverom hrdla palivovej nádrže; b) konštrukčnými prvkami, ktoré zabránia nadmerným emisiám z odparovania v prípade chýbajúceho uzáveru hrdla palivovej nádrže; c) alebo v prípade vozidiel kategórie M1 alebo N1 akékoľvek iné opatrenie s rovnakým účinkom. Ako príklady možno uviesť, okrem iného, uzáver hrdla s vozidlom spojený lankom alebo retiazkou alebo používanie toho istého uzamykacieho kľúča pre uzáver hrdla a pre zapaľovanie motora. V tomto prípade musí byť kľúč odnímateľný z uzáveru hrdla palivovej nádrže len v uzamknutej polohe.

7. RAD MOTOROV

7.1. Parametre vymedzujúce rad motorov

Rad motorov určený výrobcom motorov musí spĺňať ustanovenia bodu 5.2. prílohy 4.

V prípade dvojpalivového motora musí rad motorov okrem toho spĺňať aj podmienky ustanovené v bode 3.1.1. prílohy 15.

7.2. Výber základného motora

Základný motor radu sa vyberie na základe požiadaviek uvedených v bode 5.2.4. prílohy 4.

V prípade dvojpalivového motora musí rad motorov okrem toho spĺňať aj podmienky ustanovené v bode 3.1.2. prílohy 15.

7.3. Rozšírenie schválenia na účely zahrnutia nového systému motora do radu motorov

7.3.1. Na žiadosť výrobcu a na základe schválenia orgánu typového schvaľovania môže byť nový systém motora začlenený do schváleného radu motorov, pokiaľ boli splnené kritériá uvedené v bode 7.1.

7.3.2. Pokiaľ konštrukčné prvky základného systému motora sú reprezentatívne aj pre nový systém motora podľa bodu 7.2. alebo v prípade dvojpalivových motorov podľa bodu 3.1.2. prílohy 15, zostáva základný systém motora nezmenený a výrobca upraví informačný dokument uvedený v prílohe 1.

7.3.3. Ak nový systém motora vykazuje konštrukčné prvky, ktoré nie sú reprezentované systémom základného motora podľa bodu 7.2. alebo v prípade dvojpalivových motorov podľa bodu 3.1.2. prílohy 15, ale sám o sebe reprezentuje celý rad v súlade s uvedenými bodmi, potom nový systém motora sa stáva novým systémom základného motora. V tomto prípade sa musí preukázať, že nové konštrukčné prvky vyhovujú ustanoveniam tohto predpisu a upraví sa informačný dokument uvedený v prílohe 1.

7.4. Parametre na definovanie radu motorov s OBD

Rad motorov z hľadiska OBD sa vymedzí základnými konštrukčnými parametrami, ktoré musia byť spoločné pre motorové systémy v rámci radu v súlade s bodom 6.1. prílohy 9B.

8. ZHODA VÝROBY

8.1. Každý motor alebo vozidlo označené schvaľovacou značkou podľa tohto predpisu sa musia vyrábať tak, aby boli zhodné so schváleným typom podľa opisu v schvaľovacom formulári a jeho prílohách. Zhoda postupov výroby musí vyhovovať požiadavkám stanoveným v dodatku 2 k dohode z roku 1958 (E/ECE/324//E/ECE/TRANS/505/Rev.2) a ďalším požiadavkám uvedeným v bodoch 8.2. až 8.5.

8.1.1. Zhoda výroby sa kontroluje na základe opisu v osvedčení o typovom schválení uvedenom v prílohe 2A, 2B a 2C podľa prípadu.

8.1.2. Zhoda výroby sa hodnotí v súlade s osobitnými podmienkami stanovenými v tomto bode a príslušné štatistické metódy sú stanovené v dodatkoch 1, 2 a 3.

8.2. Všeobecné požiadavky

8.2.1. S použitím dodatkov 1, 2 alebo 3 sa namerané emisie plynných a tuhých znečisťujúcich látok z motorov, ktoré podliehajú kontrole zhody výroby, upravia uplatnením príslušných faktorov zhoršovania (DF) pri danom motore, ako sa uvádza v doplnku k certifikátu typového schválenia udeleného v súlade s týmto predpisom.

8.2.2. Ustanovenia dodatku 2 k dohode z roku 1958 (E/ECE/324//E/ECE/TRANS/505/Rev.2) sa uplatňujú, pokiaľ orgány typového schvaľovania nesúhlasia s postupom kontroly výrobcu.

8.2.3. Všetky motory, ktoré sa podrobia skúškam, sa vyberú náhodne zo sériovej výroby.

8.3. Emisie znečisťujúcich látok

8.3.1. Ak sa majú merať emisie znečisťujúcich látok a typové schválenie motora má jedno alebo niekoľko rozšírení, skúšky sa vykonajú na motoroch, ktoré sú opísané v informačnom balíku vzťahujúcom sa k príslušnému rozšíreniu.

8.3.2. Zhoda motora podrobeného skúške na zisťovanie znečisťujúcich látok: Po dodaní motora orgánom typového schvaľovania nesmie výrobca vykonať na vybraných motoroch žiadne úpravy.

8.3.2.1. Z danej sériovej výroby sa náhodne odoberú tri motory. Motory sa podrobia skúškam na WHTC a prípadne WHSC s cieľom overiť kontrolu zhody výroby. Použijú sa limitné hodnoty uvedené v bode 5.3.

8.3.2.2. Pokiaľ orgán typového schvaľovania súhlasí so štandardnou odchýlkou výroby uvedenou výrobcom v súlade s dodatkom 2 k dohode z roku 1958 (E/ECE/324//E/ECE/TRANS/505/Rev.2), vykonajú sa skúšky podľa dodatku 1. Pokiaľ orgán typového schvaľovania nesúhlasí so štandardnou odchýlkou výroby uvedenou výrobcom v súlade s dodatkom 2 k dohode z roku 1958 (E/ECE/324//E/ECE/TRANS/505/Rev.2), vykonajú sa skúšky podľa dodatku 2. Na žiadosť výrobcu sa skúšky môžu vykonať v súlade s dodatkom 3.

8.3.2.3. Na základe skúšky odobratého motora podľa bodu 8.3.2.2. sa daná sériová výroba motorov považuje za zhodnú, ak podľa skúšobných kritérií stanovených v príslušnom dodatku bolo prijaté rozhodnutie o vyhovení požiadavkám v prípade všetkých znečisťujúcich látok a za nezhodnú, ak bolo prijaté rozhodnutie o nevyhovení požiadavkám v prípade jednej znečisťujúcej látky. Ak sa pre jednu znečisťujúcu látku dosiahlo kladné rozhodnutie, toto rozhodnutie nie je možné zmeniť na základe výsledkov ďalších skúšok, ktoré sa vykonávajú s cieľom dosiahnuť rozhodnutie pre ostatné znečisťujúce látky. Ak sa pre žiadnu znečisťujúcu látku nedosiahlo kladné rozhodnutie a ak sa pre žiadnu znečisťujúcu látku nedosiahlo zamietavé rozhodnutie, skúška sa vykoná na inom motore (pozri obrázok 1). Ak sa nedospeje k žiadnemu rozhodnutiu, výrobca môže kedykoľvek rozhodnúť o zastavení skúšania. V takom prípade sa zaznamená rozhodnutie o nesplnení požiadaviek.

Obrázok 1

Schéma overovania zhody výroby

8.3.3. Skúšky sa vykonajú na novovyrobených motoroch.

8.3.3.1. Na žiadosť výrobcu sa však skúšky môžu vykonať na motoroch, ktoré už boli v zábehu maximálne 125 hodín. V tomto prípade zábeh motora vykoná výrobca, ktorý na týchto motoroch nesmie vykonať žiadne úpravy.

8.3.3.2. Ak výrobca požiada o vykonanie zábehu podľa bodu 8.3.3.1, zábeh sa vykonáva: a) na všetkých motoroch, ktoré sa podrobujú skúškam; b) na prvom skúšanom motore, pričom určí koeficient vývoja týmto spôsobom: i) emisie znečisťujúcich látok sa merajú tak na novom vyrobenom motore, ako aj na prvom skúšanom motore pred tým, ako v súlade s bodom 8.3.3.1. dosiahne v zábehu maximálne 125 hodín; ii) vypočíta sa koeficient vývoja emisií v čase medzi obidvoma skúškami pre každú znečisťujúcu látku takto: emisie pri druhej skúške/emisie pri prvej skúške; koeficient vývoja môže mať hodnotu nižšiu než 1. Ďalšie motory podrobované skúške sa nezabehávajú, ale ich emisie v čase nula hodín sa upravia koeficientom vývoja emisií. V tomto prípade hodnoty, ktoré sa majú prijať, sú: a) pre prvý motor hodnoty z druhej skúšky; b) pre ostatné motory hodnoty v čase nula hodín vynásobené koeficientom vývoja.

8.3.3.3. V prípade motorov na naftu, etanol (ED95), benzín, E85 a LPG sa všetky tieto skúšky môžu vykonať s komerčnými palivami. Na žiadosť výrobcu sa však môžu použiť referenčné palivá opísané v prílohe 5. To znamená, že sa vykonajú skúšky opísané v bode 4 tohto predpisu s aspoň dvoma referenčnými palivami pre každý plynový motor.

8.3.3.4. Pri motoroch poháňaných zemným plynom sa všetky tieto skúšky môžu vykonať s komerčným palivom týmto spôsobom: a) pri motoroch označených písmenom H s komerčným palivom skupiny H (0,89 ≤ Sλ ≤ 1,00); b) pri motoroch označených písmenom L s komerčným palivom skupiny L (1,00 ≤ Sλ ≤ 1,19); c) v prípade motorov označených písmenami HL s komerčným palivom s krajným rozsahom faktoru posunu λ (0,89 ≤ Sλ ≤ 1,19). Na žiadosť výrobcu sa však môžu použiť referenčné palivá opísané v prílohe 5. To znamená, že sa vykonajú skúšky opísané v bode 4.

8.3.3.5. V prípade rozporu vyvolaného nezhodou plynom poháňaných motorov používajúcich komerčné palivo sa skúšky vykonajú s referenčným palivom, s ktorým bol skúšaný referenčný motor, alebo s ďalším možným palivom 3 uvedeným v bodoch 4.6.4.1 a 4.7.1.2, s ktorým mohol byť skúšaný základný motor. Výsledok sa potom prepočíta pomocou príslušných faktorov „r“, „ra“ alebo „rb“ podľa bodov 4.6.5., 4.6.6.1. a 4.7.1.3. Ak sú hodnoty „r“, „ra“ alebo „rb“ menšie než jedna, korekcia sa nevykonáva. Namerané výsledky a vypočítané výsledky musia preukázať, že motor spĺňa limitné hodnoty so všetkými príslušnými palivami (palivá 1, 2 a prípadne palivo 3 v prípade motorov poháňaných zemným plynom a palivá A a B v prípade motorov poháňaných LPG).

8.3.3.6. Skúška na určenie zhody výroby plynom poháňaného motora konštruovaného na prevádzku s jedným špecifickým zložením paliva sa vykonáva s palivom, pre ktoré bol motor kalibrovaný.

8.4. Palubná diagnostika (OBD)

8.4.1. Ak orgán typového schvaľovania zistí, že kvalita výroby sa zdá byť neuspokojivá, môže požiadať o overenie zhody výroby systému OBD. Toto overenie sa uskutoční v súlade s týmto postupom: Zo sériovej výroby sa náhodne vyberie jeden motor, ktorý sa podrobí skúškam opísaným v prílohe 9B. Tieto skúšky sa môžu vykonať na motore, ktorý bol v zábehu maximálne 125 hodín.

8.4.2. Výroba sa považuje za zhodnú, ak motor spĺňa požiadavky skúšok opísané v prílohe 9B.

8.4.3. Ak motor vybratý zo sériovej výroby nespĺňa požiadavky bodu 8.4.1., zo sériovej výroby sa náhodne vyberie ďalšia vzorka štyroch motorov a podrobí sa skúškam opísaným v prílohe 9B. Tieto skúšky sa môžu vykonať na motoroch, ktoré boli v zábehu maximálne 125 hodín.

8.4.4. Výroba sa považuje za zhodnú, ak aspoň tri motory z ďalšej náhodnej vzorky štyroch motorov spĺňajú požiadavky skúšok opísané v prílohe 9B.

8.5. Údaje elektronickej riadiacej jednotky (ECU) potrebné na skúšky vozidiel v prevádzke

8.5.1. Dostupnosť údajov dátového toku vyžadovaných v bode 9.4.2.1. v súlade s požiadavkami ustanovenými v bode 9.4.2.2. sa preukáže s využitím externého snímacieho nástroja OBD opísaného v prílohe 9B.

8.5.2. Pokiaľ nie je možné tieto údaje riadne získať s využitím riadne fungujúceho snímacieho nástroja podľa prílohy 9B, motor sa nepovažuje za zhodný.

8.5.3. Zhoda signálu krútiaceho momentu ECU s požiadavkami bodov 9.4.2.2. a 9.4.2.3. sa preukáže vykonaním skúšky WHSC podľa prílohy 4.

8.5.4. Pokiaľ skúšobné vybavenie nespĺňa požiadavky na pomocné zariadenia uvedené v predpise č. 85, upraví sa meraný krútiaci moment v súlade s metódou úprav stanovenou v prílohe 4.

8.5.5. Zhoda signálu krútiaceho momentu ECU sa považuje za dostatočnú, pokiaľ vypočítaný krútiaci moment zostane v rámci tolerancií uvedených v bode 9.4.2.5.

8.5.6. Dostupnosť a kontrolu zhody údajov ECU potrebných na skúšky vozidiel v prevádzke pravidelne zaisťuje výrobca pre každý vyrobený typ motora v rámci každého vyrábaného radu motorov.

8.5.7. Výsledky prieskumu výrobcu sa na požiadanie sprístupnia orgánu typového schvaľovania.

8.5.8. Výrobca na žiadosť orgánu typového schvaľovania preukáže dostupnosť alebo zhodu údajov ECU v sériovej výrobe vykonaním príslušných skúšok uvedených v bodoch 8.5.1. až 8.5.4. na vzorke motorov vybraných z rovnakého typu motora. Pri odoberaní vzoriek vrátane veľkosti vzorky a štatistických kritérií pre vyhovenie/nevyhovenie pri kontrole zhody emisií sa uplatňujú pravidlá uvedené v bodoch 8.1. až 8.3.

9. ZHODA VOZIDIEL/MOTOROV V PREVÁDZKE

9.1. Úvod

V tomto bode sa ustanovujú požiadavky zhody v prevádzke pre vozidlá typovo schválené podľa tohto predpisu.

9.2. Zhoda v prevádzke

9.2.1. Opatrenia na zaistenie zhody v prevádzke pre vozidlá alebo systémy motora typovo schválené podľa tohto predpisu sa prijímajú v súlade s dodatkom 2 k dohode z roku 1958 (E/ECE/324//E/ECE/TRANS/505/Rev.2) a v prípade vozidiel alebo systémov motora typovo schválených podľa tohto predpisu podľa požiadaviek prílohy 8 tohto predpisu.

9.2.2. Technické opatrenia prijímané výrobcom musia byť také, aby zabezpečilo, že výfukové emisie budú účinne obmedzené v priebehu normálnej životnosti vozidla a za normálnych podmienok používania. Zhoda s ustanoveniami tohto predpisu sa kontroluje počas bežnej životnosti systému motora inštalovaného vo vozidle za normálnych podmienok prevádzky uvedených v prílohe 8 k tomuto predpisu.

9.2.3. Výrobca oznámi orgánu typového schvaľovania, ktorý vydal pôvodné typové schválenie, výsledky skúšok v prevádzke v súlade s pôvodným plánom predloženým pri typovom schvaľovaní. Akákoľvek odchýlka od pôvodného plánu musí byť opodstatnená k spokojnosti orgánu typového schvaľovania.

9.2.4. Ak orgán typového schvaľovania, ktorý vydal pôvodné typové schválenie, nie je spokojný so správami od výrobcu v súlade s bodom 10 prílohy 8 alebo zaznamenal fakty o nevyhovujúcej zhode v prevádzke, môže nariadiť výrobcovi, aby vykonal skúšku na účely potvrdenia. Orgán typového schvaľovania preskúma správu o potvrdzujúcej skúške predloženú výrobcom.

9.2.5. Ak orgán typového schvaľovania, ktorý udelil pôvodné typové schválenie, nie je spokojný s výsledkami skúšok v prevádzke alebo potvrdzujúcich skúšok v súlade s kritériami stanovenými v prílohe 8 alebo na základe skúšok v prevádzke, ktoré vykonala strana dohody, požiada výrobcu, aby predložil plán nápravných opatrení na odstránenie nezhody v súlade s bodom 9.3. tohto predpisu a bodom 9 prílohy 8.

9.2.6. Každá strana dohody môže vykonať svoje vlastné kontrolné skúšky a podať o nich správu na základe postupu skúšky zhody v prevádzke stanoveného v prílohe 8. Informácie o zaobstaraní, údržbe a účasti výrobcu na činnostiach sa zaznamenajú. Orgán typového schvaľovania, ktorý udelil pôvodné typové schválenie, poskytne na žiadosť niektorého orgánu typového schvaľovania potrebné informácie o typovom schválení s cieľom umožniť skúšky v súlade s postupom stanoveným v prílohe 8.

9.2.7. Pokiaľ strana dohody zistí, že typ motora alebo vozidla nie je v súlade s príslušnými požiadavkami tohto bodu (t. j. bod 9.2.) a prílohy 8, musí to prostredníctvom vlastného orgánu typového schvaľovania bezodkladne oznámiť orgánu typového schvaľovania, ktorý udelil pôvodné typové schválenie. Po prijatí takejto požiadavky dotknutý orgán typového schvaľovania čo najskôr podnikne potrebné kroky a v každom prípade v priebehu šiestich mesiacov od dátumu žiadosti.

Po uvedenom oznámení orgán typového schvaľovania strany dohody, ktorý udelil pôvodné typové schválenie, bezodkladne informuje výrobcu o tom, že typ motora alebo vozidla nespĺňa požiadavky týchto ustanovení.

9.2.8. Po oznámení uvedenom v bode 9.2.7. a v prípadoch, keď skúška zhody v prevádzke predtým preukázala zhodu, orgán typového schvaľovania, ktorý udelil pôvodné typové schválenie, môže požiadať výrobcu, aby vykonal dodatočné potvrdzujúce skúšky po konzultácii s expertmi strany dohody, ktorá podala správu o chybnom vozidle.

Ak nie sú dostupné žiadne takéto údaje o skúškach, výrobca do 60 pracovných dní po doručení vyrozumenia uvedeného v bode 9.2.7. buď predloží orgánu typového schvaľovania, ktorý vydal pôvodné typové schválenie, plán nápravných opatrení v súlade s bodom 9.3., alebo vykoná dodatočné skúšky zhody v prevádzke s ekvivalentným vozidlom s cieľom overiť, či typ motora alebo vozidla nevyhovuje požiadavkám. V prípade, že výrobca môže orgánu typového schvaľovania uspokojivo preukázať, že potrebuje ďalší čas na vykonanie dodatočných skúšok, orgán mu môže udeliť predĺženie.

9.2.9. Experti strany dohody, ktorá podala správu o chybnom type motora alebo vozidla v súlade s bodom 9.2.7., budú prizvaní k dodatočným skúškam zhody v prevádzke, ktoré sú uvedené v bode 9.2.8. Okrem toho sa výsledky skúšok oznámia tejto strane dohody a orgánom typového schvaľovania.

Ak tieto skúšky zhody v prevádzke alebo potvrdzujúce skúšky potvrdia nezhodu typu motora alebo vozidla, orgán typového schvaľovania požiada výrobcu, aby predložil plán nápravných opatrení na odstránenie nezhody. Plán nápravných opatrení musí spĺňať ustanovenia uvedené v bode 9.3. tohto predpisu a v bode 9 prílohy 8.

Ak tieto skúšky zhody v prevádzke alebo potvrdzujúce skúšky preukážu zhodu, výrobca predloží o tom správu orgánu typového schvaľovania, ktorý vydal pôvodné typové schválenie. Správu predkladá orgán typového schvaľovania, ktorý vydal pôvodné typové schválenie, strane dohody, ktorá podala správu o chybnom type vozidla, a orgánom typového schvaľovania. Správa obsahuje výsledky skúšok v súlade s bodom 10 prílohy 8.

9.2.10. Orgán typového schvaľovania, ktorý udelil pôvodné typové schválenie, priebežne informuje stranu dohody, ktorá zistila, že typ motora alebo vozidla nevyhovuje platným požiadavkám, o pokroku a výsledkoch diskusií s výrobcom, o overovacích skúškach a nápravných opatreniach.

9.3. Nápravné opatrenia

9.3.1. Na žiadosť orgánu typového schvaľovania a po skúškach zhody v prevádzke v súlade s bodom 9.2 výrobca predloží orgánu typového schvaľovania plán nápravných opatrení najneskôr do 60 pracovných dní po doručení vyrozumenia od orgánu typového schvaľovania. Ak výrobca môže orgánu typového schvaľovania uspokojivo preukázať, že potrebuje ďalší čas na preskúmanie dôvodu nezhody, aby predložil plán nápravných opatrení, môže mu byť poskytnuté predĺženie.

9.3.2. Nápravné opatrenia sa vzťahujú na všetky motory v prevádzke, ktoré patria do toho istého radu motorov alebo radu motorov vybavených systémom OBD, a ich platnosť sa rozšíri aj na rady motorov alebo rady motorov vybavených systémom OBD, ktoré môžu byť postihnuté rovnakými chybami. Potrebu zmeniť dokumenty o typovom schválení posúdi výrobca a výsledok oznámi orgánu typového schvaľovania.

9.3.3. Orgán typového schvaľovania konzultuje s výrobcom s cieľom vypracovať dohodu o pláne nápravných opatrení a o uskutočnení tohto plánu. Pokiaľ orgán typového schvaľovania, ktorý udelil pôvodné typové schválenie, zistí, že nie je možné dosiahnuť dohodu, prijme potrebné opatrenia vrátane prípadného odňatia typového schválenia, aby zaistil súlad vozidiel zo sériovej výroby, systémov, súčastí alebo samostatných technických jednotiek so schváleným typom. Orgán typového schvaľovania informuje orgány typového schvaľovania ostatných strán dohody o prijatých opatreniach. Ak je typové schválenie odňaté, orgán typového schvaľovania o tejto skutočnosti a o dôvodoch informuje orgány typového schvaľovania ostatných strán dohody do 20 pracovných dní.

9.3.4. Orgán typového schvaľovania do 30 dní od dátumu, keď dostal od výrobcu plán nápravných opatrení, schváli alebo zamietne plán nápravných opatrení. V rámci rovnakej lehoty orgán typového schvaľovania okrem toho vyrozumie výrobcu a všetky strany dohody o svojom rozhodnutí schváliť alebo zamietnuť plán nápravných opatrení.

9.3.5. Výrobca je zodpovedný za vykonanie schváleného plánu nápravných opatrení.

9.3.6. Výrobca vedie záznam o každom stiahnutom a opravenom alebo modifikovanom systéme motora alebo vozidle a o dielni, ktorá vykonala opravu. Orgán typového schvaľovania musí mať na požiadanie prístup k tomuto záznamu počas vykonávania plánu a 5 rokov po vykonaní plánu.

9.3.7. Akákoľvek oprava alebo modifikácia uvedená v bode 9.3.6. sa zaznamená v osvedčení, ktoré výrobca dodá majiteľovi motora alebo vozidla.

9.4. Požiadavky a skúšky pre skúšanie v prevádzke

9.4.1. Úvod

Tento bod (bod 9.4.) ustanovuje požiadavky a skúšky údajov ECU pri typovom schvaľovaní na účely skúšania v prevádzke.

9.4.2. Všeobecné požiadavky

9.4.2.1. Na účely skúšania v prevádzke musí systém OBD v reálnom čase a s frekvenciou najmenej 1 Hz ako povinné údaje dátového toku poskytovať informácie o vypočítanom zaťažení (krútiaci moment motora ako percentuálna hodnota maximálneho krútiaceho momentu a maximálny krútiaci moment motora pri momentálnych otáčkach motora), otáčkach motora, teplote chladiaceho média, okamžitej spotrebe paliva a maximálnom referenčnom krútiacom momente ako funkcii otáčok motora.

9.4.2.2. ECU môže odhadnúť krútiaci moment na výstupe s použitím zabudovaných algoritmov, s pomocou ktorých je možné vypočítať vnútorný krútiaci moment a trecí krútiaci moment.

9.4.2.3. Krútiaci moment motora v Nm, vypočítaný na základe uvedených údajov dátového toku, umožní priame porovnanie s hodnotami nameranými pri stanovení výkonu motora podľa predpisu č. 85. V rámci údajov dátového toku budú predovšetkým uvedené všetky prípadné opravy týkajúce sa pomocných zariadení.

9.4.2.4. Prístup k informáciám požadovaným v bode 9.4.2.1. sa poskytne v súlade s požiadavkami ustanovenými v prílohe 9A a normami uvedenými v dodatku 6 k prílohe 9B.

9.4.2.5. Priemerné zaťaženie pri jednotlivých prevádzkových podmienkach v Nm vypočítané podľa informácií požadovaných v bode 9.4.2.1. sa nesmie líšiť od priemerného nameraného zaťaženia pri daných prevádzkových podmienkach o viac než: a) 7 % pri stanovení výkonu motora v súlade s predpisom č. 85; b) 10 % pri vykonávaní skúšky WHSC podľa bodu 7.7. prílohy 4. Predpis č. 85 pripúšťa, aby sa skutočné maximálne zaťaženie motora líšilo od referenčného maximálneho zaťaženia o 5 % s cieľom zohľadniť variabilitu výrobného procesu. Pri vyššie uvedených hodnotách je táto tolerancia zohľadnená.

9.4.2.6. Vonkajší prístup k údajom požadovaným v bode 9.4.2.1. nesmie ovplyvniť emisie ani výkonnosť vozidla.

9.4.3. Overenie dostupnosti a súladu údajov ECU potrebných na skúšky vozidiel v prevádzke

9.4.3.1. Dostupnosť údajov dátového toku vyžadovaných v bode 9.4.2.1. v súlade s požiadavkami ustanovenými v bode 9.4.2.2. sa preukáže s využitím externého snímacieho nástroja OBD opísaného v prílohe 9B.

9.4.3.2. Pokiaľ nie je možné tieto údaje riadne získať s využitím riadne fungujúceho snímacieho nástroja, motor sa nepovažuje za zhodný.

9.4.3.3. Zhoda signálu krútiaceho momentu ECU s požiadavkami bodov 9.4.2.2. a 9.4.2.3 sa preukazuje na základnom motore radu motorov pri určovaní výkonu motora podľa predpisu č. 85 a pri vykonávaní skúšky WHSC podľa bodu 7.7. prílohy 4 a laboratórnych mimocyklových skúšok pri typovom schválení v súlade s bodom 7 prílohy 10.

9.4.3.3.1 Zhoda signálu krútiaceho momentu ECU s požiadavkami bodov 9.4.2.2. a 9.4.2.3 sa preukazuje pre každý motor radu motorov pri určovaní výkonu motora podľa predpisu č. 85. Na tento účel sa vykonávajú dodatočné merania v niekoľkých prevádzkových bodoch čiastočného zaťaženia a otáčok motora (napríklad v režimoch WHSC a v niektorých ďalších náhodne vybraných bodoch).

9.4.3.4. Pokiaľ skúšobné vybavenie nespĺňa požiadavky na pomocné zariadenia uvedené v predpise č. 85, upraví sa nameraný krútiaci moment v súlade s metódou úprav stanovenou v bode 6.3.5. prílohy 4.

9.4.3.5. Súlad signálu krútiaceho momentu ECU sa považuje za preukázaný, pokiaľ signál krútiaceho momentu zostane v rámci tolerancií uvedených v bode 9.4.2.5.

10. SANKCIE V PRÍPADE NEZHODY VÝROBY

10.1. Typové schválenie udelené vzhľadom na typ motora alebo vozidla podľa tohto predpisu je možné odňať, ak nie sú splnené požiadavky stanovené v bode 8.1, alebo ak vybraný(-é) motor(-y) alebo vozidlo(-á) nevyhoveli pri skúškach stanovených v bode 8.3.

10.2. Ak strana dohody uplatňujúca tento predpis odníme schválenie, ktoré predtým udelila, oznámi to bezodkladne ostatným stranám dohody uplatňujúcim tento predpis prostredníctvom oznamovacieho formulára podľa vzoru uvedeného v prílohe 2A, 2B alebo 2C k tomuto predpisu.

11. ZMENA A ROZŠÍRENIE TYPOVÉHO SCHVÁLENIA

11.1. Každá zmena typového schválenia sa oznámi orgánu typového schvaľovania, ktorý udelil toto typové schválenie. Tento orgán typového schvaľovania môže potom buď: 11.1.1. dospieť k záveru, že je nepravdepodobné, že by vykonané zmeny mali znateľný nepriaznivý vplyv a že zmenený typ napriek týmto zmenám stále spĺňa požiadavky; alebo 11.1.2. požiadať technickú skúšobňu zodpovednú za vykonanie skúšok, aby vypracovala ďalšiu správu o skúškach.

11.2. Potvrdenie alebo odmietnutie schválenia s uvedením zmien sa postupom podľa bodu 4.12.2. zasiela stranám dohody uplatňujúcim tento predpis.

11.3. Orgán typového schvaľovania, ktorý vydáva rozšírenie schválenia, pridelí každému takémuto rozšíreniu poradové číslo a informuje o tom ostatné strany dohody z roku 1958 uplatňujúce tento predpis prostredníctvom oznamovacieho formulára podľa vzoru uvedeného v prílohe 2A, 2B alebo 2C k tomuto predpisu.

12. DEFINITÍVNE ZASTAVENIE VÝROBY

Ak držiteľ typového schválenia úplne zastaví výrobu typu schváleného podľa tohto predpisu, informuje o tejto skutočnosti orgán, ktorý typové schválenie udelil. Príslušný orgán po prijatí uvedeného oznámenia podá o tom správu ostatným stranám dohody z roku 1958 uplatňujúcim tento predpis prostredníctvom oznamovacieho formulára zodpovedajúceho vzoru uvedenému v prílohe 2A, 2B alebo 2C k tomuto predpisu.

13. PRECHODNÉ ustanovenia

13.1. Všeobecné ustanovenia

13.1.1. Od oficiálneho dátumu nadobudnutia platnosti série zmien 06 nesmie žiadna strana dohody, ktorá uplatňuje tento predpis, odmietnuť udeliť typové schválenie podľa tohto predpisu v znení série zmien 06.

13.1.2. Odo dňa nadobudnutia platnosti série zmien 06 udeľujú strany dohody, ktoré uplatňujú tento predpis, schválenie EHK len v prípade, že motor spĺňa požiadavky tohto predpisu v znení série zmien 06.

13.2. Nové typové schválenia

13.2.1. Strany dohody uplatňujúce tento predpis od dátumu nadobudnutia platnosti série zmien 06 k tomuto predpisu udeľujú schválenie EHK pre systém motora alebo vozidlo len v prípade, že daný motor/vozidlo spĺňa:

a) požiadavky bodu 4.1 tohto predpisu;

b) požiadavky na monitorovanie výkonnosti uvedené v bode 2.3.2.2. prílohy 9A;

c) požiadavky na monitorovanie OTL pre NOx stanovené v riadku „zavádzacie obdobie“ v tabuľke 1 a 2 v prílohe 9A;

d) „zavádzacie“ požiadavky na kvalitu a spotrebu činidla ustanovené v bodoch 7.1.1.1. a 8.4.1.1. prílohy 11.

13.2.1.1. V súlade s požiadavkami bodu 6.4.4. prílohy 9A sú výrobcovia oslobodení od povinnosti predložiť vyhlásenie o zhode prevádzkovej výkonnosti OBD.

13.2.2. Od 1. septembra 2014 strany dohody uplatňujúce tento predpis udelia schválenie EHK systému motora alebo vozidlu len vtedy, ak spĺňa:

a) požiadavky bodu 4.1 tohto predpisu;

b) požiadavky na monitorovanie OTL hmotnosti PM stanovené v riadku „zavádzacie obdobie“ v tabuľke 1 v prílohe 9A;

c) požiadavky na monitorovanie OTL pre NOx stanovené v riadku „zavádzacie obdobie“ v tabuľke 1 a 2 v prílohe 9A;

d) „zavádzacie“ požiadavky na kvalitu a spotrebu činidla ustanovené v bode 7.1.1.1. a 8.4.1.1. prílohy 11.

13.2.2.1. V súlade s požiadavkami bodu 6.4.4. prílohy 9A sú výrobcovia oslobodení od povinnosti predložiť vyhlásenie o zhode prevádzkovej výkonnosti OBD.

13.2.3. Od 31. decembra 2015 strany dohody uplatňujúce tento predpis udelia schválenie EHK systému motora alebo vozidlu len vtedy, ak spĺňa:

a) požiadavky bodu 4.1 tohto predpisu;

b) požiadavky na monitorovanie OTL hmotnosti PM stanovené v riadku „všeobecné požiadavky“ v tabuľke 1 v prílohe 9A;

c) požiadavky na monitorovanie OTL pre NOx stanovené v riadku „všeobecné požiadavky“ v tabuľke 1 a 2 v prílohe 9A;

d) „všeobecné“ požiadavky na kvalitu a spotrebu činidla ustanovené v bode 7.1.1.1. a 8.4.1.1. prílohy 11;

e) požiadavky v súvislosti s plánom a vykonávaním monitorovacích techník v súlade s bodmi 2.3.1.2. a 2.3.1.2.1. prílohy 9A;

f) požiadavkami bodu 6.4.4. prílohy 9A v súvislosti s predložením vyhlásenia o zhode prevádzkovej výkonnosti OBD.

13.3. Ukončenie platnosti typových schválení

13.3.1. Od 1. januára 2014 končí platnosť typových schválení udelených podľa tohto predpisu zmeneného sériou zmien 05.

13.3.2. Od 1. septembra 2015 končí platnosť typových schválení udelených podľa tohto predpisu v znení série zmien 06, ktoré nespĺňajú požiadavky bodu 13.2.1.

13.3.3. Od 31. decembra 2016 končí platnosť typových schválení udelených podľa tohto predpisu v znení série zmien 06, ktoré nespĺňajú požiadavky bodu 13.2.2.

13.4. Osobitné ustanovenia

13.4.1. Strany dohody, ktoré uplatňujú tento predpis, môžu naďalej udeľovať schválenia pre také systémy motorov alebo vozidlá, ktoré spĺňajú požiadavky predchádzajúcich sérií zmien alebo požiadavky podľa ktoréhokoľvek stupňa zmien tohto predpisu pod podmienkou, že vozidlá sú určené na predaj ale vývoz do krajín, ktoré vo svojich vnútroštátnych predpisoch uplatňujú súvisiace požiadavky.

13.4.2. Náhradné motory pre vozidlá v prevádzke

Strany dohody, ktoré uplatňujú tento predpis, môžu naďalej udeľovať typové schválenia tým motorom, ktoré spĺňajú požiadavky podľa tohto predpisu v znení ktorejkoľvek z predchádzajúcich sérií zmien alebo spĺňajú ktorúkoľvek úroveň limitov podľa tohto predpisu pod podmienkou, že motor má slúžiť ako náhradný diel pre vozidlo v prevádzke, na ktoré sa vzhľadom na čas uvedenia do prevádzky vzťahovalo prechádzajúce znenie predpisu.

13.4.3. Ak sú použité osobitné ustanovenia opísané v bode 13.4.1. alebo 13.4.2., uvedie sa informácia o týchto ustanoveniach v bode 1.6. oznámenia o typovom schválení, ktoré je uvedené v doplnku k prílohám 2A a 2C.

13.4.3.1. V prípade schválení v súlade s osobitnými ustanoveniami opísanými v bode 13.4.1. musí oznámenie o typovom schválení obsahovať na úvodnej strane tento text, v ktorom je „xx“ nahradené zodpovedajúcim číslom série zmien: „Motor v súlade so sériou zmien xx predpisu č. 49.“

13.4.3.2. V prípade schválení v súlade s osobitnými ustanoveniami opísanými v bode 13.4.2. musí oznámenie o typovom schválení obsahovať na úvodnej strane tento text, v ktorom je „xx“ nahradené zodpovedajúcim číslom série zmien: „Náhradný motor v súlade so sériou zmien xx predpisu č. 49.“

14. Názvy a adresy technických skúšobní zodpovedných za vykonávanie skúšok typového schvaľovania a názvy a adresy orgánov typového schvaľovania

Strany dohody z roku 1958 uplatňujúce tento predpis oznamujú sekretariátu Organizácie spojených národov názvy a adresy technických skúšobní zodpovedných za vykonávanie schvaľovacích skúšok a názvy a adresy orgánov typového schvaľovania, ktoré udeľujú schválenie a ktorým sa posielajú formuláre potvrdzujúce schválenie alebo rozšírenie či zamietnutie prípadne odňatie schválenia vydaného v iných krajinách.

(1) Podľa definície v prílohe 7 k Súhrnnej rezolúcii o konštrukcii vozidiel (R.E.3), (dokument ECE/TRANS/WP.29/78/Rev.2 bod 2 – www.unece.org/trans/main/wp29/wp29wgs/wp29gen/wp29resolutions.html.

(2) Napríklad v prípade prázdnej palivovej nádrže.

(3) Tento bod je vyhradený pre alternatívne ustanovenia týkajúce sa systému OBD pre ľahké nákladné vozidlá a požiadavky na reguláciu emisií NOx.

(4) To vo všeobecnosti platí pre skvapalnený biometán.

(5) Pred vytvorením návrhov typových schválení je potrebné dokončiť postup starnutia v prílohe 13.

(6) Rozlišovacie čísla zmluvných strán dohody z roku 1958 sú uvedené v prílohe 3 ku Konsolidovanej rezolúcii o konštrukcii vozidiel (R.E. 3), dokument ECE/TRANS/WP.29/78/Rev.2/Amend.1 – www.unece.org/trans/main/wp29/wp29wgs/wp29gen/wp29resolutions.

Dodatok 1 Postup overovania zhody výroby, ak je štandardná odchýlka vyhovujúca A.1.1. V tomto dodatku je opísaný postup, ktorý sa má použiť na overenie zhody výroby vzhľadom na emisie znečisťujúcich látok v prípade, že štandardná odchýlka výroby udaná výrobcom je vyhovujúca. A.1.2. Pri vzorke s veľkosťou najmenej 3 motory je postup odberu vzoriek stanovený tak, aby pravdepodobnosť, že skúške vyhovie séria so 40 % motorov s nedostatkom, bola 0,95 (riziko výrobcu = 5 %) a pravdepodobnosť, že sa prijme séria so 65 % motorov s nedostatkom, bola 0,1 (riziko zákazníka = 10 %). A.1.3. V prípade každej znečisťujúcej látky uvedenej v bode 5.3. tohto predpisu sa použije tento postup (pozri obrázok 1 v bode 8.3. tohto predpisu): Ak je: L = prirodzený logaritmus limitnej hodnoty pre znečisťujúcu látku, xi = prirodzený logaritmus hodnoty nameranej pre i-tý motor vo vzorke (po uplatnení príslušného faktora zhoršenia), s = odhad štandardnej odchýlky výroby (po zistení prirodzeného logaritmu meraní), n = aktuálne číslo vzorky. A.1.4. V prípade každej vzorky sa vypočíta súčet štandardných odchýlok od limitu podľa tohto vzorca: A.1.5. Potom: a) ak je štatistický výsledok skúšok väčší než počet kladných rozhodnutí pre veľkosť vzorky uvedenú v tabuľke 2, pre danú znečisťujúcu látku sa dosiahne kladné rozhodnutie, b) ak je štatistický výsledok skúšok menší než počet zamietavých rozhodnutí pre veľkosť vzorky uvedenú v tabuľke 2, pre danú znečisťujúcu látku sa dosiahne zamietavé rozhodnutie, c) ak nastane iný prípad, skúša sa ďalší motor podľa bodu 8.3.2 a postup výpočtu sa uplatní na vzorku zväčšenú o ďalšiu jednu jednotku. Tabuľka 2 Hodnoty pre kladné a zamietavé rozhodnutie pre plán odberu vzoriek podľa dodatku 1 Minimálna veľkosť vzorky: 3 kumulovaný počet skúšaných motorov(veľkosť vzorky) hodnota pre kladné rozhodnutie An hodnota pre zamietavé rozhodnutie Bn 3 3,327 –4,724 4 3,261 –4,790 5 3,195 –4,856 6 3,129 –4,922 7 3,063 –4,988 8 2,997 –5,054 9 2,931 –5,120 10 2,865 –5,185 11 2,799 –5,251 12 2,733 –5,317 13 2,667 –5,383 14 2,601 –5,449 15 2,535 –5,515 16 2,469 –5,581 17 2,403 –5,647 18 2,337 –5,713 19 2,271 –5,779 20 2,205 –5,845 21 2,139 –5,911 22 2,073 –5,977 23 2,007 –6,043 24 1,941 –6,109 25 1,875 –6,175 26 1,809 –6,241 27 1,743 –6,307 28 1,677 –6,373 29 1,611 –6,439 30 1,545 –6,505 31 1,479 –6,571 32 –2,112 –2,112

Dodatok 2 Postup overovania zhody výroby, ak je štandardná odchýlka nevyhovujúca alebo nie je k dispozícii A.2.1. V tomto dodatku je opísaný postup, ktorý sa má použiť na overenie zhody výroby vzhľadom na emisiu znečisťujúcich látok v prípade, že štandardná odchýlka udaná výrobcom je nevyhovujúca alebo taká odchýlka nie je k dispozícii. A.2.2. Pri vzorke s veľkosťou najmenej 3 motory je postup odberu vzoriek stanovený tak, aby pravdepodobnosť, že skúške vyhovie séria so 40 % motorov s nedostatkom, bola 0,95 (riziko výrobcu = 5 %) a pravdepodobnosť, že sa prijme séria so 65 % motorov s nedostatkom, bola 0,1 (riziko zákazníka = 10 %). A.2.3. Rozdelenie hodnôt znečisťujúcich látok uvedených v bode 5.3. tohto predpisu sa po uplatnení príslušného faktora zhoršenia považuje za logaritmicky normálne a tieto hodnoty sa musia najskôr transformovať stanovením ich prirodzených logaritmov. Písmenné značky m0 a m označujú minimálnu a maximálnu veľkosť vzorky (m0 = 3 a m = 32) a písmeno n označuje aktuálne číslo vzorky. A.2.4. Ak prirodzené logaritmy hodnôt (po uplatnení príslušného faktora zhoršenia) nameraných v sériách sú x1, x2,… xi a L je prirodzený logaritmus limitnej hodnoty pre znečisťujúcu látku, potom platí: A.2.5. V tabuľke 3 sú uvedené hodnoty pre rozhodnutie o splnení podmienok (A n ) a rozhodnutie o nesplnení podmienok (B n ) pri aktuálnom čísle vzorky. Štatistický výsledok skúšky je pomer a použije sa na rozhodnutie o tom, či séria splnila alebo nesplnila požiadavky takto: Pre m0 ≤ n ≤ m: a) séria vyhovuje, ak ; b) séria nevyhovuje, ak ; c) vyžaduje sa ďalšie meranie, ak . A.2.6. Poznámky Tieto rekurzívne vzorce sú vhodné na výpočet postupných hodnôt štatistiky skúšok: (n = 2, 3,…; ; v1 = 0) Tabuľka 3 Hodnoty pre kladné a zamietavé rozhodnutie pre plán odberu vzoriek podľa dodatku 2 Minimálna veľkosť vzorky: 3 kumulatívny počet skúšaných motorov (veľkosť vzorky) hodnota pre kladné rozhodnutie An hodnota pre zamietavé rozhodnutie Bn 3 –0,80381 16,64743 4 –0,76339 7,68627 5 –0,72982 4,67136 6 –0,69962 3,25573 7 –0,67129 2,45431 8 –0,64406 1,94369 9 –0,61750 1,59105 10 –0,59135 1,33295 11 –0,56542 1,13566 12 –0,53960 0,97970 13 –0,51379 0,85307 14 –0,48791 0,74801 15 –0,46191 0,65928 16 –0,43573 0,58321 17 –0,40933 0,51718 18 –0,38266 0,45922 19 –0,35570 0,40788 20 –0,32840 0,36203 21 –0,30072 0,32078 22 –0,27263 0,28343 23 –0,24410 0,24943 24 –0,21509 0,21831 25 –0,18557 0,18970 26 –0,15550 0,16328 27 –0,12483 0,13880 28 –0,09354 0,11603 29 –0,06159 0,09480 30 –0,02892 0,07493 31 –0,00449 0,05629 32 0,03876 0,03876

Dodatok 3 Postup overovania zhody výroby na žiadosť výrobcu A.3.1. V tomto dodatku je opísaný postup, ktorý sa má použiť na overenie zhody výroby vzhľadom na emisie znečisťujúcich látok, ktoré sa vykonáva na žiadosť výrobcu. A.3.2. Pri vzorke s veľkosťou najmenej 3 motory je postup odberu vzoriek stanovený tak, aby pravdepodobnosť, že skúške vyhovie séria s 30 % motorov s nedostatkom, bola 0,90 (riziko výrobcu = 10 %) a pravdepodobnosť, že sa prijme séria so 65 % motorov s nedostatkom, bola 0,10 (riziko zákazníka = 10 %). A.3.3. V prípade každej znečisťujúcej látky uvedenej v bode 5.3. tohto predpisu sa použije tento postup (pozri obrázok 1 v bode 8.3. tohto predpisu): Ak je: n = aktuálne číslo vzorky. A.3.4. Pre vzorku sa vypočíta štatistický údaj skúšok, ktorý kvantifikuje kumulatívny počet nevyhovujúcich skúšok pri n-tom teste. A.3.5. Potom: a) ak je štatistický výsledok skúšok menší alebo rovný počtu kladných rozhodnutí pre veľkosť vzorky uvedenú v tabuľke 4, pre danú znečisťujúcu látku sa dosiahlo kladné rozhodnutie; b) ak je štatistický výsledok skúšok väčší alebo rovný počtu zamietavých rozhodnutí pre veľkosť vzorky uvedenú v tabuľke 4, pre danú znečisťujúcu látku sa dosiahlo zamietavé rozhodnutie; c) ak nastane iný prípad, skúša sa ďalší motor podľa bodu 8.3.2 tohto predpisu a postup výpočtu sa uplatní na vzorku zväčšenú o ďalšiu jednu jednotku. V tabuľke 4 sú počty kladných a zamietavých rozhodnutí vypočítané v súlade s medzinárodnou normou ISO 8422/1991. Tabuľka 4 Hodnoty pre kladné a zamietavé rozhodnutie pre plán odberu vzoriek podľa dodatku 3 Minimálna veľkosť vzorky: 3 kumulovaný počet skúšaných motorov(veľkosť vzorky) hodnota pre kladné rozhodnutie hodnota pre zamietavé rozhodnutie 3 — 3 4 0 4 5 0 4 6 1 5 7 1 5 8 2 6 9 2 6 10 3 7 11 3 7 12 4 8 13 4 8 14 5 9 15 5 9 16 6 10 17 6 10 18 7 11 19 8 9

Dodatok 4 Zhrnutie postupu schvaľovania pre motory poháňané zemným plynom, LPG a dvojpalivové motory poháňané zemným plynom/biometánom alebo LPG Schvaľovanie motorov poháňaných LPG Bod 4.6.: Požiadavky na univerzálne typové schválenie kategórie palív Počet skúšobných chodov Výpočet hodnoty „r“ Bod 4.7.: Požiadavky na obmedzené typové schválenie kategórie p